PRN Johor, tunggu keputusan UMNO negeri: Mahdzir

Sebarang keputusan berhubung langkah mengadakan Pilihan Raya Negeri (PRN) akan diputuskan UMNO Johor, kata Naib Presiden UMNO, Datuk Seri Mahdzir Khalid.

Beliau berkata parti di peringkat pusat akan bersedia dengan sebarang kemungkinan PRN Johor diadakan, ia selepas timbul spekulasi Dewan Undangan Negeri (DUN) akan dibubarkan dalam masa terdekat ini.

“UMNO dan Barisan Nasional (BN), parti yang sentiasa bersedia. Apa juga keputusan UMNO Johor kita sentiasa bersedia,” katanya dipetik laporan Utusan Malaysia.

Berhubung sama ada UMNO akan bergerak solo atau menjalinkan kerjasama dengan gabungan parti lain dalam PRN itu, katanya, perkara itu akan diputuskan secara konsensus dalam parti.

“Solo atau tidak itu terserah kepada keputusan parti. Saya sebagai naib presiden, saya tak berhak bercakap bagi pihak parti, terserah kepada parti.

“Berdasarkan konsesus parti jika kita buat seperti Melaka nak jalan solo kita akan buat macam PRN Melaka. Kalau kita buat sebaliknya jadi kita tak pergi solo,” katanya lagi.

Media sebelum ini melaporkan Majlis Tertinggi (MT) UMNO memberi lampu hijau kepada parti itu untuk bersiap sedia menghadapi PRN Johor bagi mencari mandat baharu mendirikan kerajaan lebih stabil berbanding majoriti satu kerusi ketika ini.

Kerajaan Johor ketika ini memiliki majoriti tipis satu kerusi menerusi 28 DUN berbanding 27 di blok pembangkang dan dianggap ‘goyah’ selepas kematian bekas Menteri Besar yang juga Ahli DUN (ADUN) Kempas, Allahyarham Datuk Osman Sapian.

Barisan Nasional (BN) pada PRN Melaka November lalu memenangi 21 daripada 28 kerusi DUN, sekali gus meyakinkan UMNO untuk menghadapi PRN Johor.


Bahas isu Sulu akan dedah strategi kerajaan: Speaker Parlimen

Speaker Dewan Rakyat Tan Sri Azhar Azizan Harun berkata beliau melarang ahli Parlimen daripada membahaskan isu perundangan merampas aset Malaysia di luar negara oleh pihak mendakwa pewaris kesultanan Sulu, bagi mengelakkan strategi balas Putrajaya terdedah.

Beliau terpaksa menjelaskan keputusannya menolak beberapa usul berkaitan perkara itu diteliti selepas ahli Parlimen pembangkang hari ini menegaskan Speaker telah membuat keputusan yang salah, sehingga mencetuskan kekecohan.

“Mengenai isu sub judice, (Perintah Tetap) 36 (2) menyatakan bahawa tidak boleh disebut apa-apa perkara yang sedang dibincangkan oleh mahkamah jika pengerusi mendapati ia merugikan pihak yang terlibat dalam prosiding undang-undang,” katanya

“Apabila kita bercakap tentang perkara Sulu ini, sudah ada perintah ex-parte di mana kita perlu bayar AS$15 bilion (RM66 bilion). Adakah kita mahu berbincang dan semasa perbincangan ini berlaku, kita tidak akan tahu apa yang akan diperkatakan, dan secara tidak sengaja strategi kerajaan terbongkar dan akan ada kritikan terhadap tindakan yang akan diambil oleh kerajaan,” tambahnya.

“Oleh itu, pihak lain kini boleh membaca strategi (kita). Tidakkah itu menjejaskan kepentingan kerajaan dalam prosiding perundangan? Adakah kita mahu mendedahkan strategi kita kepada dunia?”

Terdahulu, Ketua Pembangkang Datuk Seri Anwar Ibrahim berhujah bahawa Speaker perlu sekurang-kurangnya mengeluarkan ketetapan untuk memaksa kerajaan menjelaskan faktor-faktor yang membawa kepada perundangan yang kini menjadi kepentingan awam.

Anwar, yang juga Ahli Parlimen Port Dickson kelihatan menyalahkan pentadbiran Datuk Seri Najib Razak atas saman itu, memetik keputusan untuk menghentikan pembayaran wang sebanyak RM5,300 kepada waris sultan Sulu pada 2013 selepas serangan ke atas Lahad Datu oleh Jamalul Kiram III yang mengangkat dirinya sendiri sebagai pemerintah.

“Ini adalah isu yang amat sensitif bukan sahaja kepada rakyat Sabah tetapi kepada rakyat Malaysia. Bagaimana negara yang merdeka dan berdaulat serta dicabar kedaulatannya, Parlimennya tidak membenarkan ianya dibahaskan,” kata Anwar.

“Saya percaya isu seperti ini akan membolehkan kita menangguhkan perbincangan agenda lain, supaya Parlimen boleh membuat keputusan mengenai kedudukan, supaya Parlimen boleh menyokong kerajaan sekiranya tindakan yang betul diambil,” tambah Ahli Parlimen Port Dickson itu.

Semalam, seorang profesor undang-undang menyifatkan usaha individu yang mendakwa waris kesultanan Sulu, memohon tindakan perundangan terhadap Malaysia di Sepanyol dan Perancis, sebagai satu ‘serang hendap’, dan negara tidak menjangka ia akan dilakukan.

Datuk Rahmat Mohamad yang juga profesor perundangan Universiti Teknologi Mara (UiTM) berkata penasihat undang-undang yang diupah waris kesultanan Sulu itu melihat bahawa Sepanyol dan Perancis mempunyai undang-undang yang mesra timbang tara.

Selasa lalu, Mahkamah Rayuan Paris membenarkan permohonan Putrajaya untuk menggantung keputusan sebelum ini yang mengisytiharkan liabiliti Malaysia terhadap penyelesaian berbilion ringgit yang dituntut oleh waris sultan Sulu.

Pada 13 Julai, Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar dipetik sebagai berkata bahawa Mahkamah Rayuan Paris telah membenarkan permohonan Putrajaya untuk menggantung keputusan timbang tara yang mengisytiharkan kerajaan Malaysia bertanggungjawab terhadap penyelesaian berbilion ringgit yang dituntut oleh individu yang kononnya waris kesultanan Sulu.

Ini bermakna keputusan sebelum ini yang diperoleh di Sepanyol tidak boleh dikuatkuasakan di mana-mana negara sehingga kata dua dicapai di Paris, setelah pihak berkuasa di Luxembourg dilaporkan merampas aset dua anak syarikat Petronas yang dituntut oleh waris terbabit.

Kerajaan Malaysia telah memfailkan penolakan Stampa sebagai penimbang tara oleh Mahkamah Tinggi Madrid pada Jun tahun lepas. Stampa akhirnya diisytiharkan tidak layak dan Putrajaya telah menggunakan keputusan itu sebagai asas untuk menolak kesahihan Anugerah Akhir.

Selain itu, Rahmat turut mempersoalkan pembiayaan yang dikatakan dibuat oleh waris kesultanan Sulu itu berhubung yuran guaman dan dermawan misteri mereka.

Rahmat yang juga pengerusi baharu Suruhanjaya Hak Asasi Manusia Malaysia (Suhakam) memberi amaran sekiranya Malaysia gagal mengetepikan Anugerah Akhir, pertikaian wilayah Sabah antara Malaysia dan Filipina mungkin menjadi kenyataan.

Secara berasingan, Presiden MPN Datuk Raduan Che Rose berkata semua yang dibangkitkan semasa perbincangan meja bulat hari ini akan dibawa ke Jabatan Perdana Menteri untuk perbincangan lanjut.

Raduan, selaku wakil MPN, berkata badan itu mengambil inisiatif untuk mengadakan wacana akademik dalam kalangan anggotanya bagi membantu kerajaan Malaysia berkongsi inputnya mengenai perkara ilmiah berkaitan pertikaian timbang tara yang sedang berlaku.


SPRM ambil alih siasat kes jual tanah lapangan terbang Seri Iskandar

Suruhanjaya Pencegahan Rasuah Malaysia (SPRM) Perak belum memanggil mana-mana individu untuk siasatan mengikut Seksyen 23 Akta SPRM 2009, berhubung isu penjualan tanah tapak lapangan terbang di Seri Iskandar.

Pengarah SPRM Perak Datuk Mohd Fauzi Mohamad berkata pihaknya sedang melakukan kajian ke atas dokumen yang diperoleh daripada beberapa agensi berkaitan.

“Kita masih belum panggil lagi (individu) mahupun membuat apa-apa tangkapan. Setakat ini, pengumpulan bukti dan keterangan sedang dilakukan,” katanya memetik laporan Utusan.

Media pada 4 April lalu melaporkan, Pemuda Pakatan Harapan (PH) Perak membuat laporan polis dan menggesa siasatan dilakukan terhadap penjualan tanah untuk pembinaan lapangan terbang antarabangsa tersebut.

Isu penjualan tanah lapangan terbang itu timbul selepas Ahli Dewan Undangan Negeri (ADUN) Aulong, Nga Kor Ming mendakwa tanah berkenaan sudah dijual tanpa kebenaran kerajaan negeri.

Bagaimanapun, Menteri Besar, Datuk Seri Saarani Mohamad memaklumkan bahawa penjualan tanah itu berlaku ketika di bawah pentadbiran PH kepada syarikat swasta bagi tujuan pembangunan bercampur di kawasan berkenaan.

Sementara itu, Ketua Polis Perak Datuk Mior Faridalathrash Wahid berkata laporan kes berkenaan telah dirujuk kepada SPRM kerana siasatan kes itu di bawah bidang kuasa agensi berkenaan.

“Saya mengesahkan satu laporan polis diterima daripada seorang individu tentang isu tersebut dan kita rujuk laporan itu kepada SPRM kerana melibatkan siasatan di bawah bidang kuasa mereka,” katanya dalam sidang akhbar di Ibu Pejabat Polis Kontinjen (IPK) Perak hari ini.


Bendahari Bersatu dibebaskan SPRM semalam

Bendahari Agung Bersatu, Datuk Mohd Salleh Bajuri yang ditahan bagi membantu siasatan dibebaskan dengan jaminan Suruhanjaya Pencegahan Rasuah Malaysia (SPRM) semalam (3 Mac 2023).

Memetik laporan Sinar Harian, perkara itu disahkan oleh Ketua Penerangan Bersatu, Datuk Razali Idris.

“Saya dimaklumkan Datuk Mohd Salleh Bajuri telah dibebaskan dengan jaminan SPRM dan dapat balik ke rumahnya pada tengah hari Jumaat,” katanya.

Hari ini, Setiausaha Agung Bersatu, Datuk Seri Hamzah Zainudin menyifatkan penahanan Mohd Salleh itu sebagai satu cubaan memberi tekanan kepada parti itu bagi mencari kesalahan yang tidak wujud.

Sementara itu Razali berkata penahanan Mohd Salleh itu sebagai suatu cubaan untuk memburukkan Bersatu di mata rakyat.

“Tujuan hanya untuk memberi satu pandangan pada rakyat betapa buruknya Bersatu ini.

“Saya difahamkan bukan ada kemasukan (duit) dalam akaun peribadi Mohd Salleh. Beliau hanya menjaga akaun parti malah akaun tersebut diaudit setiap tahun dan ini bermaksud akaun itu bersih selain tiada kemasukan yang meragukan.

“Jadi saya melihat kalau macam ini caranya maka saya jangkakan akan ada ramai lagi pemimpin Bersatu ditangkap dan disiasat oleh SPRM,” katanya.

Dalam pada itu, Razali menggesa kerajaan melaksanakan Akta Pendanaan Politik bagi mengetahui sumber kewangan atau dana diperoleh sesebuah parti politik.


Isu Hakim Nazlan: Anak Najib tak puas hati dengan kenyataan PMX di Dewan Negara

Anak perempuan bekas Perdana Menteri, Nooryana Najwa Najib tidak berpuas hati dengan keputusan Suruhanjaya Pencegahan Rasuah Malaysia (SPRM) membebaskan Hakim Datuk Seri Mohd Nazlan Mohd Ghazali daripada kesalahan jenayah.

Anak perempuan Datuk Seri Najib Razak itu memberikan reaksi susulan kenyataan Perdana Menteri, Datuk Seri Anwar Ibrahim di Dewan Negara yang mengesahkan tiada sebarang bukti kesalahan jenayah ditemui terhadap Hakim Mahkamah Rayuan, Datuk Seri Mohd Nazlan Mohd Ghazali.

Nooryana sebaliknya berkata amat bimbang dengan penemuan yang dibuat oleh Mahkamah Persekutuan sebelum ini seolah-olah apabila seseorang itu didakwa atas kesalahan mencuri, pihak pendakwa tidak perlu membuktikan dari mana wang yang didakwa dicuri itu.

“Bolehkah anda bayangkan betapa mudahnya untuk memfitnah orang lain jika kaedah ini turut diguna pakai untuk kes lain? Hujah ini turut mengecewakan saya,” katanya dalam satu kenyataan.

Mahkamah Persekutuan sebelum ini memutuskan tiada keperluan untuk membuktikan secara khusus laluan dana SRC International Sdn Bhd (SRC) bagi menentukan sama ada berlaku penyelewengan.

Malah, mahkamah menganggap sumber dana itu tidak relevan.

Mahkamah Persekutuan juga berpendapat, pihak pendakwaan tidak perlu menyediakan bukti jalinan langsung sumber wang yang dikatakan haram kepada SRC untuk membuktikan terdapat penyalahgunaan dana daripada SRC.

Mahkamah juga menganggap asal usul dana (haram) itu tidak penting dalam perkara ini.

Nooryana menyifatkan situasi ini janggal dalam sistem keadilan Malaysia.

“Beliau (Hakim Nazlan) adalah Penasihat Am Maybank, dan Maybank dikaitkan langsung dengan SRC. Walaupun tiada kesalahan jenayah ditemui, adalah penting untuk diakui bahawa SPRM dan AGC (Jabatan Peguam Negara) percaya Hakim Nazlan telah melanggar kod etika hakim dalam mengendalikan kes SRC.

“Ekoran itu, AGC telah mengarahkan SPRM menghantar satu surat rasmi dan melaporkan perkara ini kepada Ketua Hakim Negara, dan turut menggesa agar tindakan sewajarnya dikenakan terhadap Nazlan,” tambahnya.

Menurut Nooryana, jika tindakan Nazlan didapati melanggar kod etika hakim, ia akan menimbulkan kebimbangan serius tentang kesahihan keputusannya berhubung kesalahan Najib dalam kes SRC.

“Kami amat percaya bahawa keadilan bukan sahaja mesti dilaksanakan tetapi juga mesti dilihat telah dilaksanakan.

“Ini bagi memastikan proses kehakiman yang adil dan saksama untuk semua pihak yang terlibat.

“Justeru, kami dengan rendah hati memohon siasatan menyeluruh terhadap perkara ini untuk menegakkan integriti badan kehakiman dan memulihkan keyakinan orang ramai terhadap sistem keadilan,” katanya lagi.


Kos sara hidup tinggi: Pelajar IPT terpaksa tangguh pengajian

Kos sara hidup tinggi bukan sahaja menambahkan beban terhadap golongan yang sudah berkerja, tetapi turut meletakkan tekanan tambahan yang tinggi kepada pelajar institusi pengajian tinggi (IPT).

Menerusi tinjauan SatuBerita di sebuah universiti awam sekitar Bangsar mendapati, rata-rata pelajar mengakui sedang menghadapi masalah kewangan biarpun telah cuba sedaya upaya untuk berjimat cermat.

Bagi pelajar jurusan Sains Hayat, Nisa Ezzatie, 20 berkata duit belanja yang diperoleh daripada ibu bapanya hanya ‘cukup-cukup makan’ sahaja biarpun sudah berjimat.

“Kekangan dari sudut kewangan memang masalah utama kepada pelajar sebab banyak keperluan seperti buku yang perlu dibeli. Duit yang tinggal pun cukup – cukup sahaja itu pun dah berjimat, jadi memang kena uruskan dengan betul.

“Tambah pula duduk dekat ibu kota. Ramai juga kawan – kawan saya yang agak susah dan datang dari keluarga B40. Memang ada tajaan yang pihak universiti sediakan tapi tak semua pelajar boleh ‘score’ untuk manfaatkan peluang itu,” katanya.

Bagi pelajar jurusan Sains Fizikal, Aliff Ammar, 18, pula berpandangan tekanan yang dirasakan akibat peningkatan kos sara hidup itu lebih terasa apabila terdapat pelajar yang kurang bernasib baik mahu menempatkan diri di kolej kediaman terpaksa menyewa di luar.

“Kalau berada dalam kampus sekurang – kurangnya RM15 hingga RM20 untuk makan sehari. pelajar akan alami sedikit masalah sekiranya tidak dapat menginap di kolej kediaman sebab ada sesetengah universiti yang menetapkan syarat purata nilai gred kumulatif (CGPA) tertentu.

“Andai kata pelajar itu tak bernasib baik dan terpaksa duduk di luar,ini akan menambahkan lagi kos kerana mereka perlukan duit untuk tempat tinggal termasuk kenderaan untuk bergerak dari rumah sewa ke kampus,” ujarnya.

Aliff menambah, biarpun dirinya boleh mengharapkan wang saku daripada ibu bapanya, dia mengakui bahawa wang itu tidak mencukupi sehingga memaksa dirinya melakukan kerja sambilan setiap kali cuti semester.

Perkara yang sama diutarakan oleh pelajar tahun dua jurusan Pengurusan Sukan, Tan Siew Eng 22, berkata sekiranya pelajar-pelajar terpaksa menyewa rumah di luar kolej, mereka memerlukan duit dalam kuantiti yang banyak untuk membayar deposit sewa berkenaan.

“Ada pelajar yang datang dari keluarga yang kurang berkemampuan, jadi apabila tidak mampu untuk tanggung perbelanjaan, mereka rancang untuk berhenti belajar,” tambahnya.

Bagi pelajar tahun dua Jurusan Bahasa dan Linguistik, Allysha Shahira, 21, mengakui dirinya terpaksa mengharapkan elaun makanan di kafe tempat dirinya bekerja secara sambilan untuk mengisi perut.

“Kalau nak dikira, yuran pengajian sahaja dah nak dekat RM1,000, tambah lagi dengan kolej penginapan lebih RM2,000. Sekarang saya buat kerja sambilan di kafe dapatlah RM6 sejam, kalau kerja di kafe, saya dapat elaun makan. Bolehlah tumpang makan sekali,” luahnya.

Sementara itu, pelajar jurusan Sains Fizikal, Aqmal Iman, 18, menceritakan bahawa salah seorang kenalannya terpaksa menangguhkan pengajian ekoran sudah tidak mampu menampung perbelanjaan biarpun mempunyai potensi cemerlang dalam pelajaran.

“Ramai kawan saya juga tidak mendapat sebarang tajaan biarpun memperoleh keputusan yang baik. Saya berpandangan, kerajaan perlu lebih utamakan usaha membantu pelajar yang mempunyai potensi untuk cemerlang,” katanya.

Terdahulu pada Sabtu, media melaporkan bahawa lebih ramai pelajar pengajian tinggi dikhuatiri meninggalkan universiti akibat kekangan kewangan yang dihadapi mereka.

Menurut laporan itu, sebilangan pelajar sudah dikesan meninggalkan pengajian ekoran tidak mampu menyara diri terutamanya bagi pelajar yang melanjutkan pengajian di kawasan bandar besar seperti Kuala Lumpur dan Selangor. – satuberita


Selepas kena “scam”, si mulut celupar Guan Eng diam, KM cari salah syarikat swasta

Selepas pendedahan Kerajaan Negeri Pulau Pinang “discam” oleh sebuah syarikat dalam isu tawaran pemberian vaksin, bekas ketua menteri Pulau Pinang, Lim Guan Eng yang paling lantang bercakap perihal itu mengambil pendirian ‘mengunci mulut’ dan Ketua Menterinya pula mencari salah syarikat swasta yang menawarkan derma vaksin tersebut.

Guan Eng yang sebelum ini begitu celupar mengelar dengan pelbagai gelaran negatif terhadap kerajaan hari ini senyap, dan terpaku setelah Menteri Sains, Teknologi Dan Inovasi Khairy Jamaluddin Abu Bakar mendedahkan Pulau Pinang telah ditipu dalam isu itu.

Ahli Parlimen Bagan itu, sebelum ini mengamuk sakan selepas mendapat tahu apabila Pulau Mutiara itu ditawarkan dua juta dos vaksin Sinovac secara percuma Februari lalu, tetapi tidak dapat menerimanya kerana dihalang Putrajaya.

“Ini ialah jenayah kerajaan Perikatan Nasional. Anda membenarkan sumbangan politik, tetapi sumbangan vaksin tidak dibenarkan. Kepala otak dia. Bagaimana ini berlaku?

“Apabila mempunyai dua juta dos, petugas barisan hadapan, warga emas, begitu banyak nyawa boleh diselamatkan. Saya mahu mencadangkan Chow dan negeri untuk menerima dos disumbangkan itu, jika mereka (pihak berkuasa) mahu menghukum, biarkan mereka hukum. Ia adalah jenayah untuk menghalang vaksin daripada diberikan, kerana ramai orang,” katanya dalam satu sidang media lapor semalam.

Menjawab kritikan dua pemimpin DAP tersebut, Khairy hari ini mendedahkan tawaran dua juta dos vaksin Sinovac yang dikatakan ditawarkan oleh sebuah ‘syarikat yang berpangkalan di Hong Kong’ kepada kerajaan Pulau Pinang adalah “scam”.

Khairy berkata siasatan ke atas tawaran itu tidak temui sebarang keterangan yang membuktikan kewujudan syarikat berkenaan, mahupun penulis surat tawaran itu, yang memperkenalkan dirinya sebagai pengarah urusan syarikat berkenaan.

Pemeriksaan rekod syarikat di Hong Kong mendapati syarikat berkenaan tidak wujud, malah tiada sesiapa pun mengenali penulis surat itu, yang dikatakan menetap di Kota Kinabalu.

Dalam pada itu, Ketua Menteri Pulau Pinang, Chow Kon Yeow pula mengambil sikap mencari salah syarikat tersebut selepas pendedahan Khairy berkenaan.

Beliau hari ini, meminta pengarah syarikat itu tampil memberi penjelasan dan menunjukkan bukti bagi membersihkan nama mereka.

“Dakwaan serius itu turut mewajibkan syarikat tersebut dan pengarah yang dinamakan menteri untuk tampil bagi menolak dakwaan berkaitan.

“Bagi pihak kerajaan Pulau Pinang, kami mengambil tindakan berhemah apabila menerima tawaran vaksin berkaitan melalui surat bertarikh 1 Februari 2021 yang mana kami telah memohon pandangan daripada Jabatan Kesihatan Pulau Pinang (JKNPP),” katanya lapor FMT.


PRU-15 : PN tawar 12 inisiatif tawan Pahang

Perikatan Nasional (PN) membuat 12 tawaran di Pahang dalam usaha menawan kubu kuat Barisan Nasional (BN) berkenaan pada Pilihan Raya Umum ke-15 (PRU-15).

Pengerusi PN Pahang, Datuk Seri Saifuddin Abdullah berkata Manifesto PN Pahang itu merangkumi inisiatif yang komprehensif dan meletakkan agama sebagai inti pati pertama.

Katanya, PN akan memastikan tadbir urus yang berintegriti dan cekap selain memberi tumpuan pada kecemerlangan pendidikan.

“Pelbagai inisiatif dan pelan bakal dilaksanakan bagi membolehkan setiap penduduk Pahang mendapat peluang pendidikan terbaik,” katanya yang membentangkan manifesto itu di Jerantut, malam tadi, lapor BH.

Majlis pelancaran Manifesto PH Pahang yang bertemakan ‘Pahang Berkat Makmur Sejahtera’ itu disempurnakan oleh Timbalan Pengerusi PN, Tan Sri Abdul Hadi Awang.

Menurut Saifuddin yang juga calon Parlimen Indera Mahkota, menerusi tawaran itu PN juga akan memartabatkan belia dan warga emas, memberi sokongan pengajian kepada anak Pahang serta menyediakan bantuan perkahwinan.

Katanya, PN komited untuk merancakkan sektor pelancongan dan kebudayaan Pahang untuk menarik minat pelancong sekali gus meningkatkan ekonomi.

“Dengan keindahan alam semula jadi, Taman Negara, pantai, pulau, gunung-ganang dan banyak tempat menarik, PN komited untuk merancakkan sektor pelancongan negeri ini.

“Namun untuk mencapai objektif ini, kelestarian alam sekitar perlulah diberi perhatian. Usaha pemuliharaan dan pemeliharaan alam sekitar akan dipergiat untuk memastikan kelestarian jangka masa panjang,” katanya.

Tambahnya, untuk melaksanakan semua aspirasi terbabit, PN perlu terlebih dulu menawan Pahang dan menjadikan Timbalan Presiden PAS, Datuk Seri Tuan Ibrahim Tuan Man sebagai Menteri Besar negeri itu.


China beri amaran kepada Amerika ‘jangan main api’

China memberi amaran kepada Amerika Syarikat (AS) supaya ‘tidak bermain dengan api’ berhubung isu Taiwan, selepas Jabatan Negara mengemaskini garis panduan memudahkan perhubungan antara pegawai AS dan rakan sejawatnya dari pulau itu.

Jurucakap Kementerian Luar China Zhao Lijian menggesa Washington memberhentikan serta-merta perhubungan antara pegawai AS dan Taipei bagi menjaga kestabilan Selat Taiwan dan hubungan AS-China.

Isu Taiwan terlalu sensitif bagi China, dan menjadi punca pergeseran antara Washington dan Beijing sejak beberapa tahun lalu.

Kenyataan Lijian dibuat selepas AS pada Jumaat mengemaskini garis panduan untuk mengadakan hubungan lebih erat dengan Taiwan – satu langkah yang menunjukkan Presiden Joe Biden berhasrat untuk menyatakan sokongan secara terbuka kepada Taiwan.

AS mengiktiraf Beijing sebagai pemerintah China yang sah sejak 1979 apabila kedua-duanya menjalin hubungan diplomatik dan mengurangkan hubungan dengan Taiwan.

Bagaimanapun, garis panduan baharu itu akan memansuhkan beberapa peraturan yang menghalang AS berurusan dengan Taiwan, termasuk pertemuan secara langsung dengan pegawai Taipei.

Ketika AS berusaha menjalin hubungan yang lebih erat dengan Taiwan, China telah meningkatkan aktiviti ketenteraannya di pulau itu sejak bulan lalu.

Pencerobohan terbesar ke atas wilayah Taiwan dilaporkan berlaku Isnin lalu apabila 25 pesawat China, termasuk jet pejuang memasuki zon pertahanan udara Taiwan.

China seperti biasa mendakwa misi tersebut adalah untuk melindungi kedaulatan wilayahnya dan menangani persekongkolan Taipei dan Washington.

Setiausaha Negara AS, Anthony Blinken pada Ahad berkata, AS memandang serius tindakan agresif China ke atas Taiwan dan memberi amaran perbuatan itu adalah kesalahan serius bagi sesiapa sahaja yang cuba mengubah status quo pulau itu menggunakan kuasa tentera.

China percaya Washington bersekongkol dengan Taipei untuk mencabar Beijing dan menyokong pulau itu mendapat kemerdekaan secara rasmi. – Agensi


Nahas pesawat: Perakan suara kokpit dihantar untuk analisis

Alat perakam suara kokpit atau cockpit voice recorder (CVR) yang ditemui daripada pesawat yang terhempas di Bandar Elmina, Shah Alam semalam telah dihantar ke Biro Siasatan Kemalangan Udara (BSKU) awal pagi tadi untuk dianalisis.

Menteri Pengangkutan Anthony Loke berkata BSKU yang merupakan biro di bawah kementerian itu, telah diarahkan untuk menjalankan siasatan segera dan terperinci sebelum hasil siasatan diumumkan secepat mungkin, lapor Bernama.

“Segala hasil siasatan akan diumum secara telus…kita tidak akan sembunyi apa-apa fakta, segala fakta diperoleh nanti akan diumum pada orang ramai,” katanya kepada pemberita selepas menghadiri majlis Menandatangani Perjanjian Kerjasama Dan Pembiayaan antara Yinson, RRJ dan Farosson di sini hari ini.

Semalam, pesawat Beechcraft Model 390 (Premier 1) dalam penerbangan dari Langkawi ke Subang terhempas di Lebuhraya Guthrie berdekatan Bandar Elmina mengakibatkan 10 individu maut.

Lapan yang maut adalah enam penumpang dan dua kru pesawat ringan itu, manakala dua lagi mangsa masing-masing merupakan penunggang motosikal dan pemandu e-hailing yang lalu di tempat kejadian.

Loke berkata pihaknya sedar analisis berkenaan perlu dibuat segera kerana ia melibatkan kepentingan ramai dan menarik perhatian banyak pihak, malah beliau sendiri ingin tahu punca nahas tersebut secepat mungkin.

Berhubung identiti dua mangsa orang awam yang terlibat dalam nahas itu, Loke berkata kementerian menyerahkan kepada pihak polis untuk menjalankan siasatan dan mengenal pasti individu berkenaan.

“Setakat bidang kuasa Kementerian Pengangkutan (MOT) semalam, kami telah melakukan apa yang sepatutnya iaitu mendedahkan kepada umum manifest penerbangan, siapa penumpang terbabit, tetapi identiti semua mangsa bidang kuasa polis,” katanya.

Dalam pada itu, Loke turut meminta orang ramai agar tidak menimbulkan sebarang spekulasi berhubung nahas pesawat berkenaan, dan memohon ruang privasi diberikan kepada ahli keluarga mereka yang terlibat dalam tragedi itu.

Katanya ketika ini, pihak berkuasa seperti polis dan Pihak Berkuasa Penerbangan Awam Malaysia (CAAM) seharusnya diberi ruang untuk menjalankan siasatan mereka secara terperinci dan menyeluruh.

Dalam nahas semalam itu, Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang yang juga Ahli Dewan Undangan Negeri Pelangai Datuk Seri Johari Harun antara yang berada dalam senarai penumpang pesawat berkenaan.

Turut tersenarai adalah dua juruterbang Shahrul Kamal Roslan dan Heikal Aras Abdul Azim serta lima penumpang lain Kharil Azwan Jamaludin, Shaharul Amir Omar, Mohd Naim Fawwaz Mohamed Muaidi, Muhammad Taufiq Mohd Zaki dan Idris Abdol Talib @ Ramali.


8 selamat helikopter polis Indonesia mendarat cemas dalam hutan

Polis Indonesia (Polri) mengesahkan tiada anggota pasukannya yang terbunuh ketika sebuah helikopternya mendarat cemas di hutan Kerinci, Jambi, di pesisir timur bahagian tengah Pulau Sumatera, hari ini (20 Februari 2023).

Ketua Bahagian Perhubungan Polri, Inspektor Jeneral Dedi Prasetyo dalam satu kenyataan berkata proses membawa keluar lapan juruterbang dan penumpang helikopter itu masih dijalankan.

Menurutnya Ketua Polis Jambi Inspektor Jeneral Rusdi Hartono adalah antara anggota Polri yang berada di dalam helikopter itu, dan dilaporkan mengalami cedera parah.

“Saat ini pasukan perubatan polis sedang melakukan rawatan perubatan atau memberikan pertolongan pertama kepada mangsa khususnya Rusdi,” katanya.

Dedi berkata, pasukan perubatan akan memberi keutamaan kepada rawatan Rusdi kerana kecederaannya lebih teruk berbanding anggota kumpulan lain.

Katanya secara keseluruhannya terdapat 20 anggota pasukan mencari dan menyelamat (SAR) mendarat di tempat kejadian sekitar jam 13.30 WIB (waktu Indonesia barat) untuk memberi bantuan.

Mengikut perancangan, semua mangsa kemalangan helikopter itu, termasuk Rusdi akan dipindahkan melalui udara menggunakan helikopter. Kaedah ini dianggap paling pantas dan boleh dilaksanakan memandangkan laluan darat amat sukar untuk ditembusi dan mengambil masa yang lama.

Rusdi sendiri dilaporkan mengalami patah tulang tangannya akibat kejadian ini.

Nahas helikopter ini melibatkan lapan anggota Polri iaitu:

1. Ketua Polis Wilayah Jambi, Inspektor Jeneral Rusdi Hartono;
2. Ketua Siasatan Jenayah Polis Jambi, Komisaris Besar Andri Ananta Yusdhistira;
3. Ketua Polis Daerah Jambi Komisaris Besar Michael Mumbunan;
4. Ketua Penyelaras Polis Jambi, Komisaris Polisi Ayani;
5. ADC Kapolda Jambi, Brigadier Muhardi Aditya;
6. Juruterbang, AKP Ali Nurdin S Harahap;
7. Pembantu juruterbang, AKP Amos Freddy P Sitompul; dan
8. Mekanik, Inspektor, Susilo.


Hadi beri alasan sebab PAS tolak PH

PAS menentang sebarang bentuk kerjasama politik dengan Pakatan Harapan (PH) kerana fahaman politik dan moral liberal yang dicita-citakan parti komponen dalam gabungan politik pembangkang itu.

Presidennya Tan Sri Abdul Hadi Awang berkata terdapat pihak dalam PH yang menolak Islam serta peranan institusi Raja-Raja Melayu.

Hadi turut berkata terdapat juga pihak yang menyokong Lesbian, Gay, Biseksual dan Transgender (LGBT) di dalam pakatan itu.

“Mengapa PAS tolak PH… mengapa PAS tolak Barisan Nasional (BN)… Mengapa PAS bekerjasama dalam Perikatan Nasional (PN).

“Mengapa, dalamnya (PH) ada DAP… ada parti orang Melayu… puak tolak Islam… puak LGBT… puak khianat (pengkhianat)… puak pemberi rasuah dan penerima rasuah… yang tolak Raja pun ada.

“(LGBT) membenarkan lelaki bernikah dengan lelaki… boleh menikah sesama orang perempuan… yang sama jantina, terlibat dalam tindakan ‘lawan pedang’… ini tidak boleh dibenarkan, ini bukan (identiti) masyarakat kita.

“Justeru, PAS menolak sekeras-kerasnya sebarang bentuk kerjasama dengan PH,” kata Hadi ketika menyampaikan “Kuliah Dhuha” dari Pantai Kelulut, Marang di Terengganu semalam (Jumaat).

Sesi itu disiarkan secara langsung di akaun Facebooknya.

Timbalan Pengerusi Perikatan Nasional (PN) itu juga tidak berbelah-bahagi apabila membidas PH kerana ‘berat nanang’, slanga Terengganu kerana sukar untuk bekerjasama atau menakutkan.

Beliau juga mendakwa terdapat pihak dalam PH yang bukan sahaja meminta rasuah tetapi turut menawarkan rasuah.

“Mereka bersuara tentang antirasuah tetapi mereka menerima sumbangan daripada orang yang menawarkan rasuah. Mereka memperjuangkan menghapuskan rasuah, menuduh UMNO rasuah tetapi mereka tidak melawan bentuk lain ‘kemungkaran’ (kekejaman).

“Sebab itu PAS tidak boleh bersama dengan PH, kerana ada pihak yang menyokong LGBT dan pihak yang menolak golongan Diraja,” katanya.

Dalam kuliah sama, bekas Ahli Parlimen Marang itu berkata PAS memilih untuk memutuskan kerjasama dengan BN dalam Pilihan Raya Umum Ke-15 (PRU-15) ekoran pemimpinnya terlibat dengan perbuatan rasuah.

Beliau berkata meskipun laluan kerjasama dengan PN lebih sukar namun pihaknya memilih untuk menjernihkan kekeruhan yang berlaku antara mereka.

“Kerana ada keruh ini kita tangguh dahulu jadi kita ambil pendekatan jernihkan keadaan dulu dengan gabungan PN. Tolak yang beri dan terima rasuah (BN),” katanya.

Hari ini, Presiden Bersatu – parti gabungan bersama PAS, Gerakan, SAPP dan STAR dalam PN – mengumumkan parti itu telah membuat ketetapan muktamad tidak akan mengadakan kerjasama dengan PH menghadapi PRU-15 akan datang.


Dua anggota Abu Sayyaf ditembak mati, tujuh ditangkap

Pasukan keselamatan menembak mati dua anggota Kumpulan Abu Sayyaf (ASG) berpangkalan di Sulu, Filipina, dalam satu gerakan di sebuah ladang kelapa sawit di Pulau Timbang, kira-kira 6 kilometer dari Sandakan, pagi tadi.

Kumpulan ASG terbabit dikatakan menunggu di kawasan itu untuk menculik pemilik ladang bagi mendapatkan wang, tetapi rancangan mereka itu gagal setelah ketua kumpulan kecil ASG, Sansibar Bencio yang ditahan di Taman Sri Arjuna, Beufort pada Mei lalu, mendedahkannya kepada pihak polis.

Pesuruhjaya Polis Sabah Datuk Hazani Ghazali berkata susulan pendedahan itu satu operasi pasukan keselamatan terdiri daripada Kawasan Keselamatan Khas Pantai Timur Sabah (ESSCOM), PDRM, Pasukan Gerakan Am (PGA), Angkatan Tentera Malaysia (ATM) dan Pasukan Polis Marin (PPM) Sandakan dijalankan semalam.

“Operasi ini dilancarkan selepas Bencio mendedahkan bahawa dia telah mengarahkan dua anggota yang ditembak itu untuk menculik dua pemilik ladang kelapa sawit berketurunan Cina yang tinggal di Sandakan dan Sukau (Kinabatangan) untuk mendapatkan wang tebusan.

“Tindakan itu bagi memberi dana kepada kumpulan di markas timur Sulu di Kompleks Bud Bawis, Panamao, Sulu, Selatan Filipina,” katanya pada sidang media di Sandakan, hari ini.

Hazani berkata dua anggota militan yang maut itu dikenali sebagai Rakim Landasan dan Alnasir Landasan berumur antara 30 dan 40 tahun, ditembak mati kira-kira jam 5 pagi dalam kejadian berbalas tembakan dengan pasukan keselamatan di ladang berkenaan.

Beliau berkata sepucuk pistol A Colt .45, yang biasa digunakan di Filipina dan sebilah parang ditemukan bersama pengganas yang maut itu.

Beliau berkata operasi itu adalah susulan daripada serbuan di ladang terbabit pada 18 Ogos, yang membawa kepada tangkapan 11 lelaki, tujuh daripadanya disahkan oleh pihak berkuasa Filipina sebagai anggota ASG.

“Dalam serbuan itu, dipercayai beberapa lelaki telah melarikan diri dan usaha mengesan mereka disambung semula pada 19 Ogos,” katanya.

Tanpa mendedahkan maklumat lebih lanjut, beliau berkata polis mempunyai maklumat risikan mengenai lokasi saki-baki anggota ASG yang mungkin bersembunyi di negeri ini yang menurut kumpulan itu, mereka percaya Sabah adalah ‘safe haven’ (tempat perlindungan yang selamat) untuk mereka daripada dikesan pihak berkuasa.

“Saya menegaskan bahawa Sabah bukan ‘safe haven’ untuk ASG. Saya mahu membuang persepsi itu. Kami (polis) tidak akan berhenti mengesan mereka,” katanya.

Hazani turut mengingatkan majikan termasuk pemilik ladang kelapa sawit dan pengurus pembinaan, untuk memastikan pekerja mereka mempunyai dokumen yang sah bagi mengelakkan mengambil pengganas sebagai pekerja.


Pengebom bunuh diri Taliban jadi tentera khas lindungi Afghanistan

Taliban menyerap semua pengebom bunuh dirinya sebagai anggota tentera di bawah satu unit khas bagi mempertahan dan melindungi Afghanistan daripada ancaman luar, khususnya oleh militan ISIS.

Taliban kini mahu melakukan pembaharuan dan mengatur skuad pengebom berani mati yang tersebar di seluruh negara untuk beroperasi di bawah satu unit dan melindungi Afghanistan, kata Timbalan Jurucakap Taliban, Bilal Karimi.

Sebelum menguasai negara itu tahun lalu, Taliban menggunakan pengebom bunuh diri sebagai senjata utama untuk menyerang dan mengalahkan tentera Amerika Syarikat (AS) dan Afghanistan dalam perang 20 tahun itu.

Sasaran utamanya kini ialah kumpulan tempatan ISIS, yang telah melakukan sekurang-kurangnya lima serangan besar ketika Taliban berusaha untuk mengukuhkan kuasa selepas AS berundur dari Afghanistan Ogos lalu.

Beberapa daripada serangan itu dilakukan oleh pengebom berani mati.

Serangan terbaharu kumpulan militan itu adalah pada 26 Ogos tahun lalu apabila pengebom bunuh diri meletupkan diri di lapangan terbang Kabul, tatkala tentera AS sedang berundur, menyebabkan hampir 200 orang terbunuh.

“Pasukan khas itu akan digunakan untuk operasi yang lebih canggih dan khas,” kata Karimi tanpa memberikan butiran lanjut.

Taliban sedang membina “tentera yang kuat dan tersusun untuk memperkukuh pertahanan” di seluruh negara dan di sempadan, dengan pengebom berani mati menjadi sebahagian daripada strategi itu, tambah Karimi.

Sementara itu, jurucakap Taliban Zabihullah Mujahed berkata usaha merekrut dilaksanakan selepas Taliban melakukan operasi pembersihan pasukan tentera yang ada kaitan dengan ISIS.

Kumpulan itu juga sudah mengenal pasti dan menahan individu yang mempunyai kaitan dengan ISIS dalam kalangan anggota tentera, katanya. – Agensi


Muhyiddin akan namakan calon menteri ganti Zuraida kepada PM

Pengerusi Perikatan Nasional (PN) Tan Sri Muhyiddin Yassin akan menamakan calon baharu bagi mengisi kekosongan kerusi menteri daripada Bersatu setelah Ahli Parlimen Ampang Datuk Zuraida Kamaruddin menyertai Parti Bangsa Malaysia (PBM).

Perkara itu dijelaskan Ketua Penerangan Bersatu Datuk Wan Saiful Wan Jan ketika mengulas tindakan Zuraida yang turut mengumumkan peletakan jawatan Menteri Perusahaan Perladangan dan Komoditi.

Kekosongan ditinggalkan Zuraida adalah kuota menteri bagi Bersatu.

“Berkaitan Kabinet, Tan Sri Muhyiddin selaku Presiden Bersatu dan Pengerusi Perikatan Nasional akan menamakan calon yang sesuai dari kalangan pemimpin Bersatu,” kata Wan Saiful dalam kenyataan hari ini.

Beliau berkata Bersatu sebelum ini telah mengeluarkan surat tunjuk sebab kepada Zuraida setelah berbincang dan meneliti tindak tanduk terkini Ahli Parlimen Ampang itu.

“Sebelum ini Bersatu memang telah membincangkan kedudukan Zuraida, setelah meneliti tindak tanduk beliau yang terkini.

“Surat tunjuk sebab juga telah dikeluarkan hasil daripada pertimbangan tersebut.

“Biro Politik Bersatu juga sebenarnya telah mengambil ketetapan mengenai kedudukan beliau dalam parti,” katanya.

Wan Saiful berpendapat tindakan Zuraida bukan satu perkara mengejutkan kerana ia memang telah dijangka.

“Dalam keadaan seluruh negara sedang bercakap mengenai peri pentingnya kestabilan politik, nampaknya Zuraida bertindak berdasarkan pertimbangan sendiri sahaja,” katanya.


Sultan Kedah bangga, puas hati pentadbiran Muhammad Sanusi

Sultan Kedah, Sultan Sallehuddin Sultan Badlishah menzahirkan rasa berpuas hati terhadap pentadbiran Menteri Besar, Datuk Seri Muhammad Sanusi Md Nor yang disifatkan baginda telah banyak memperoleh pencapaian membanggakan selama ini.

Titah baginda, antara pencapaian tersebut adalah kejayaan menarik masuk pelaburan tinggi ke Kedah dengan jumlah keseluruhan pada 2022 mencecah RM13.1 bilion.

Pelaburan masuk itu, titah baginda tidak hanya meningkatkan hasil negeri, malah turut menyediakan sebanyak 6,072 peluang pekerjaan.

“Ini satu bukti bahawa kerajaan negeri bersungguh-sungguh dalam menjalankan usaha meningkatkan taraf ekonomi negeri dan rakyat.

“Beta melihat usaha giat kerajaan negeri dalam melaksanakan transformasi digital dalam penyampaian perkhidmatan negeri adalah satu langkah tepat. Program transformasi digital kerajaan bakal menyokong kemasukan pelaburan melalui birokrasi yang cekap dan efisien.

“Birokrasi yang efisien ini secara tidak langsung telah menjadi satu insentif berbentuk bukan fiskal kepada pelabur ke Kedah. Selain menyokong kemasukan pelaburan, transformasi digital perkhidmatan kerajaan turut memberi manfaat kepada rakyat,” titah baginda.

Baginda bertitah demikian ketika merasmikan Mesyuarat Pertama Penggal Keenam, Dewan Undangan Negeri (DUN) Kedah Ke-14 2023, hari ini (Ahad, 12 Mac 2023).

Sultan Sallehuddin dalam pada itu turut memuji keprihatinan Muhammad Sanusi serta kerajaan negeri dalam menyegerakan proses pemberi milikan tanah kepada rakyat yang memohon.

“Beta dimaklumkan sejak Mei 2020, sebanyak 2,705 permohonan mendapatkan hak milik tanah dan lesen pendudukan sementara berjaya diluluskan.

“Tindakan ini secara tidak langsung memberi nafas lega kepada rakyat yang menanti mendapatkan hak milik serta lesen pendudukan sementara bagi menduduki tanah secara sah.

“Usaha ini bukan saja menyelesaikan masalah rakyat malah membantu meningkatkan hasil negeri melalui bayaran premium dan pertambahan hasil kutipan cukai tanah berulang,” titah baginda.

Sementara itu baginda turut menzahirkan rasa sukacita melihat pentadbiran Menteri Besar yang cukup komited melaksanakan Agenda Pelan Pembangunan Kedah 2035 (Kedah2035) berterusan.

Baginda dalam pada itu turut menyambut baik komitmen kerajaan negeri dalam melaksanakan projek impak tinggi di bawah Kedah2035 yang bakal merancakkan lagi landskap pembangunan dan ekonomi negeri.

“Atas segala pencapaian dan usaha disebutkan tadi, tahniah diucapkan kepada Menteri Besar dan seluruh jentera pentadbiran negeri,” titah baginda. – WartaRakyat


Henti berbalah, UMNO perlu rapatkan barisan hadapi PRU-15: Hishammuddin

Perbalahan dalam kalangan pemimpin UMNO dan tindakan melaga-lagakan kepimpinan parti harus dihentikan segera kerana dikhuatiri akan menyebabkan rakyat hilang kepercayaan sekiranya ia berterusan.

Bendahari Agung Barisan Nasional (BN) Datuk Seri Hishammuddin Tun Hussein berkata sebaliknya, semua pihak dalam UMNO perlu fokus untuk merapatkan barisan demi kestabilan parti dalam mendepani pilihan raya umum ke-15 (PRU-15), menurut laporan Bernama.

Ketua UMNO Bahagian Sembrong itu berkata semua pemimpin parti yang memegang jawatan sama ada dalam kerajaan atau Majlis Tertinggi parti, wajar menjalankan amanah dipertanggungjawabkan dengan hati yang penuh ikhlas.

“Jika (perbalahan) berlarutan, akhirnya rakyat akan menghukum kita. UMNO daripada dahulu lagi tidak asing daripada menuntut kita (pemimpin dan ahli) merapatkan barisan.

“Kita akan berdepan pilihan raya umum, rakyat akan menentukan kedudukan kita sebagai satu kerajaan dan kita (UMNO) juga akan berdepan pemilihan parti, dan ahli parti akan menentukan kedudukan pimpinan tertinggi parti,” katanya.

Menteri Kanan Pertahanan itu berkata demikian dalam sidang media selepas merasmikan Stesen Udara Kota Kinabalu dan Skuadron 503, serta menyaksikan penyerahan Helikopter Operasi Maritim di Pangkalan Tentera Laut Diraja Malaysia (TLDM) Kota Kinabalu di sini hari ini.

Hishammuddin berkata perbalahan antara pucuk kepimpinan parti tidak hanya berlaku dalam UMNO mahupun BN sahaja, kerana parti-parti politik lain turut berdepan situasi sama.

Bagaimanapun, beliau yakin UMNO mampu menangani perkara tersebut dengan baik berdasarkan kepada pelbagai situasi sama dihadapi parti itu, yang menyaksikan pertembungan lebih hebat antara para pemimpinnya sebelum ini.

“Tetapi, ia (pertembungan hebat antara pemimpin sebelum ini) tidak menjejaskan wadah UMNO sebagai satu parti yang boleh diharapkan orang ramai,” katanya.


Pakatan Harapan syor subsidi haji bersasar, jemaah tertentu sahaja

Jawatankuasa Agama dan Rahmatan Lil Alamin Pakatan Harapan (PH) mencadangkan kerajaan hanya memberi subsidi haji kepada jemaah tertentu sahaja, bukan semua yang terpilih menunaikan Rukun Islam ke lima itu.

Ahli jawatankuasa berkenaan, Datuk Seri Dr Mujahid Yusof Rawa berkata tindakan itu membolehkan Tabung Haji (TH) mengurangkan beban kewangan yang ditanggung untuk pemberian subsidi hampir RM380 juta setahun dan pada masa sama, dapat memberikan subsidi kepada mereka yang benar-benar memerlukan.

Menurutnya, sudah tiba masa subsidi haji dinilai semula, terutama ketika kos haji pasca pandemik Covid-19 dijangka meningkat kepada RM30,000.

“Mekanisme bagi subsidi bersasar ini perlu diberikan supaya mereka yang memerlukan subsidi untuk melaksanakan haji ini ialah yang kurang berkemampuan, selain kita tidak mahu TH menanggung beban kerana semua mendapat subsidi.

“Isu kos haji meningkat ini tidak perlu dijadikan isu politik kerana ia akan menimbulkan kebimbangan,” katanya pada sidang media di Parlimen, hari ini.

Sebelum ini, Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata kerajaan menjangka kos mengerjakan haji meningkat kepada lebih RM30,000, peningkatan sehingga 50 peratus berbanding RM23,000 sebelum ini.

Katanya, peningkatan itu disebabkan Cukai Nilai Tambah (VAT) diperkenal kerajaan Arab Saudi naik 15 peratus, berbanding lima peratus sebelumnya, selain penambahan kos bagi pelaksanaan prosedur operasi standard (SOP) yang baharu, susulan pandemik Covid-19.

Ketika ini, jemaah haji Malaysia hanya perlu membayar RM9,980 untuk mengerjakan ibadah, manakala bakinya ditanggung TH.

Mujahid berkata, beliau pernah membawa isu subsidi haji ke Kabinet ketika menjadi Menteri di Jabatan Perdana Menteri pada 2019, susulan kos subsidi berkenaan tidak pernah dinilai sejak 2009, sedangkan kos sebenar haji meningkat setiap tahun, iaitu daripada kira-kira RM12,000 pada 2009 kepada kira-kira RM22,000 pada 2019.

“Kita sudah bentangkan dan buat mekanisme seperti jumlah pendapatan (bakal jemaah) dan simpanan dalam TH. Cuma Kabinet pada waktu itu menganggap, kita perlu buat perkara ini secara berperingkat dan memberi penerangan yang kos subsidi haji ini perlu dinilai semula.

“Apabila hanya kenaikan kos kepada RM30,000 diumumkan tanpa ada mekanisme, ia hanya menimbulkan kebimbangan dalam kalangan rakyat,” katanya.


Tiada operasi SPRM di Kementerian Sumber Manusia, kata Saravanan

Menteri Sumber Manusia Datuk Seri M. Saravanan menafikan Suruhanjaya Pencegahan Rasuah Malaysia (SPRM) telah menjalankan operasi di pejabat kementerian itu seperti dilaporkan oleh sebuah portal tempatan.

Saravanan berkata ini kerana beliau tidak mendapat sebarang maklumat berhubung operasi itu, lapor Bernama.

“Tanya dia (portal) lebih arif dan tahu… tidak ada operasi di KSM (Kementerian Sumber Manusia) tetapi dia (portal) tahu sampai boleh kata 40 orang kena tangkap,” katanya pada sidang media selepas Mesyuarat Bersama Kementerian Dalam Negeri dan KSM mengenai pengurusan pekerja asing di Bukit Aman hari ini.

Portal itu dalam laporannya hari ini mendakwa SPRM menahan kira-kira 40 orang bagi membantu siasatan dipercayai berkaitan penyelewengan Program Insentif Pengambilan Pekerjaan (PenjanaKerjaya).

SPRM telah menahan reman 37 individu setakat 15 Julai termasuk pengarah, pemilik, pengurus dan jurutera dari 64 syarikat sendirian berhad berhubung penyelewengan itu.

Ditanya sama ada penahanan itu melibatkan anggota MIC, Saravanan yang juga Timbalan Presiden MIC berkata beliau tidak ada maklumat mengenai perkara tersebut.


Serpihan roket milik China lintas ruang udara negara

Kemasukan semula serpihan (debris) roket Long March 5B milik China ke ruang udara bumi dikesan berlaku pada 12.55 pagi (31 Julai), demikian menurut Agensi Angkasa Malaysia (MYSA).

MYSA menerusi pemantauan berterusan Kementerian Sains, Teknologi dan Inovasi dan kenyataan Agensi Angkasa China memaklumkan serpihan roket berkenaan telah terbakar semasa memasuki ruang udara bumi dan pergerakan serpihan yang terbakar itu turut melintasi ruang udara Malaysia dan dapat dikesan di beberapa kawasan termasuk ruang udara Sarawak, menurut laporan Bernama.

“Sisa serpihan itu direkodkan jatuh di sekitar Laut Sulu iaitu kawasan antara latitud 9.1 darjah Utara dan longitud 119.0 darjah Timur, hari ini,” menurut MYSA dalam kenyataan hari ini.

Tular di media sosial mengenai perkongsian warga maya mengenai rakaman video dipercayai serpihan roket berkenaan yang berlaku di Kuching, Sarawak awal pagi tadi.


Kes Covid-19 dijangka naik selepas sambutan dua perayaan, kata Khairy

Sambutan dua perayaan dalam masa terdekat ini dijangka bakal menyumbang kepada peningkatan kes baharu jangkitan Covid-19, kata Khairy Jamaluddin Abu Bakar.

Menteri Kesihatan itu tidak menolak risiko kes Covid-19 dalam negara kembali naik sekiranya orang ramai mengabaikan prosedur operasi standard (SOP) yang ditetapkan kerajaan bagi mengelak penularan virus tersebut.

Untuk rekod, Thaipusam akan disambut esok, serta Tahun Baharu Cina pada 1 Februari depan.

Sehubungan itu, beliau mengingatkan orang ramai kekal mematuhi SOP, khususnya pemakaian pelitup mula, selain terus mengamalkan TRIIS (ujian saringan, melaporkan hasil ujian saringan, menjalani kuarantin, memaklumkan pada kontak rapat jika positif dan mendapatkan rawatan segera).

Khairy turut menyarankan orang ramai mengaktifkan fungsi MySejahtera Trace di kawasan tumpuan awam bagi membolehkan pengesanan kontak rapat kes positif secara lebih berkesan, selain mendapatkan dos penggalak.

“Menjelang sambutan Thaipusam dan Tahun Baharu Cina, jumlah kes harian mungkin meningkat.

“Jadi, sila kekalkan pematuhan SOP (khususnya pelitup muka), TRIIS, membuka MySejahtera Trace di kawasan orang ramai dan dapatkan dos penggalak,” katanya menerusi Twitter, hari ini.

Mengulas lanjut, Khairy memaklumkan rakyat Malaysia dilihat berjaya memastikan penularan Covid-19 kekal terkawal selepas dua sambutan besar sebelum ini, iaitu Krismas pada 25 Disember lalu dan Tahun Baharu pada 1 Januari, meskipun negara diancam Omicron.

Dalam tempoh berkenaan, jumlah kes harian kekal stabil antara 2,600 hingga 3,700 kes, meskipun kadar kebolehjangkitan Covid-19 meningkat kepada 1.0.

Sehubungan itu, Khairy berharap perkara itu dapat dikekalkan sepanjang sambutan Thaipusam dan Tahun Baharu Cina.

“Kita sudah lakukan dengan baik dalam memastikan jangkitan Covid-19 kekal terkawal sepanjang Krismas dan Tahun Baharu meskipun berdepan Omicron,” katanya.


Covid-19: Mayat di jalanan cetus ketakutan penduduk Bangkok

Ketika Bangkok terus diletakkan di bawah perintah berkurung pada waktu malam dan sekatan ketat Covid-19, tiga mayat di temui di jalanan ibu negara Thailand itu, sambil gambar mereka tular di media sosial.

Penemuan itu menyebabkan penduduk di wilayah Bangkok – pusat pandemik Covid-19 di Thailand – hidup dalam ketakutan selepas dakwaan mengatakan ketiga-tiganya meninggal dunia akibat jangkitan virus berkenaan.

Menurut kiraan rasmi terkini, kira-kira 13,002 kes baharu jangkitan Covid-19 dilaporkan di Thailand dalam tempoh 24 jam lalu dengan 108 kematian menjadikan jumlah keseluruhan 7,126 pesakit meninggal dunia.

Lelaki pertama dikatakan rebah di hadapan sebuah kuil Buddha di Jalan Sukhumvit, salah satu jalan utama di bandar raya Bangkok.

Walaupun pertolongan cemas diberikan, lelaki itu disahkan meninggal dunia di lokasi. Mayatnya dibawa ke hospital beberapa jam kemudian.

Mayat kedua, lelaki berusia 60 tahun ditemukan beberapa kilometer dari lokasi kejadian pertama di Ratchadamnoen Avenue – daerah mewah di Bangkok yang turut menempatkan beberapa kementerian, bangunan kerajaan dan markas tentera serta polis.

Mayat ketiga, lelaki berusia 40 tahun ditemukan di sebuah pusat beli-belah di daerah Khlong Toey, kawasan pelabuhan yang terkenal dengan persekitaran yang kotor.

Pihak berkuasa negara itu berkata lelaki pertama disahkan meninggal dunia akibat jangkitan Covid-19, manakala ujian ke atas dua lagi mayat masih dijalankan.

Walau apa pun, kematian dan penemuan mayat di jalan-jalan di kota Bangkok adalah perkembangan terbaharu yang mengejutkan 12 juta penghuninya.

Sebelum itu kerajaan Thailand mengenakan perintah sekatan yang ketat di Bangkok dan sembilan wilayah berhampirannya, termasuk perintah berkurung mulai jam 9 malam hingga 4 pagi, dan penutupan premis perniagaan susulan peningkatan kes Covid-19 di negara itu.

Perintah sekatan yang ketat itu diperluaskan lagi ke beberapa wilayah setelah kes harian baharu Covid-19 melonjak, susulan penularan pantas varian Delta.

Kerajaan Thailand juga melanjutkan perintah berkurung dan sekatan itu sehingga September.

Thailand semalam merekodkan kes baharu harian dalam tempoh 24 jam – yang tertinggi sejak pandemik Covid-19 melanda negara itu tahun lalu – dengan mencatatkan 13,002 jangkitan. – Agensi


Pelitup muka tidak diwajib 1 Mei

Berkuat kuasa 1 Mei depan pemakaian pelitup muka di luar bangunan dan kawasan terbuka, tidak lagi diwajibkan sebaliknya ia adalah atas individu itu sendiri.

Bagaianapun, Menteri Kesihatan Khairy Jamaluddin berkata pemakaian pelitup muka adalah wajib apabila berada di dalam bangunan dan pengangkutan awam termasuk e-hailing.

“Kementerian Kesihatan (KKM) menggalakkan agar pemakaian pelitup muka di luar bangunan terus diamalkan terutama apabila berada di kawasan ramai orang dan sesak seperti bazar Ramadan, pasar malam dan stadium.

“Pemakaian pelitup muka di luar bangunan dan kawasan terbuka adalah atas pilihan tetapi amat digalakkan kerana pelitup muka mampu mengurangkan penularan jangkitan,” katanya.

Beliau berkata demikian pada sidang media di Putrajaya bagi mengumumkan kelonggaran langkah kawalan dan pencegahan Covid-19 di negara ini selaras dengan Fasa Peralihan Ke Endemik.

Khairy berkata pemakaian pelitup muka adalah diwajibkan di dalam bangunan seperti pusat beli-belah serta tindakan mengikut Akta Pencegahan dan Pengawalan Penyakit Berjangkit 1988 akan diambil terhadap individu yang gagal mematuhi arahan itu.

Beliau berkata pelitup muka boleh ditanggalkan sekiranya bersendirian di dalam suatu ruang atau ketika makan, minum, berucap dan membuat persembahan.

“Pemakaian pelitup muka terutama di dalam bangunan dan pengangkutan awam masih lagi penting untuk melindungi diri serta orang sekeliling khususnya mereka yang berisiko tinggi seperti warga emas, kanak-kanak serta individu menghadapi imunokompromi,” katanya.

Khairy berkata pelitup muka tidak diwajibkan di luar bangunan selepas mengambil kira risiko penularan jangkitan yang rendah dalam keadaan di mana ventilasinya adalah baik.

Beliau juga berkata prosedur operasi standard penjarakan fizikal di antara individu atau kumpulan kini tidak lagi diperlukan selepas mengambil kira semua aktiviti telah dibenarkan dengan penggunaan 100 peratus kapasiti ruang.

“Namun begitu, penjarakan fizikal digalakkan dalam keadaan tidak memakai pelitup muka,” katanya.

Sementara itu, Khairy juga mengumumkan solat sunat Aidilfitri tahun ini dibenarkan dengan kapasiti 100 peratus namun semua jemaah perlu memakai pelitup muka ketika bersolat dan sepanjang berada di masjid atau surau.

Mengumumkan protokol sambutan Hari Raya 2022 hari ini dalam sidang media di sini, Khairy berkata turut dibenarkan ialah takbir hari raya di masjid, surau dan rumah ke rumah dengan sentiasa memakai pelitup muka.

Aktiviti lain dibenarkan dengan keperluan memakai pelitup muka adalah jamuan selepas solat di masjid atau surau, program ziarah, ziarah tanah perkuburan serta rumah terbuka atau majlis hari raya sama ada secara indoor (dalam bangunan) atau outdoor (terbuka),” katanya.

“Protokol ini adalah sebagai panduan umum, namun ia tertakluk kepada ketetapan dan SOP (prosedur operasi standard) oleh pihak berkuasa agama negeri,” katanya.

Khairy berkata kesemua aktiviti yang dibenarkan itu bagaimanapun tidak boleh dihadiri oleh individu yang positif Covid-19 atau bergejala.

“Kesemua individu atau jemaah terbabit perlu mengelakkan 3S (kawasan yang sesak, sempit dan sembang atau bertutur dengan jarak dekat),” katanya.

Beliau menasihatkan jemaah masjid atau surau untuk berwuduk di rumah serta membawa sejadah masing-masing dan memasuki premis berkenaan mengikut giliran bagi mengelak kesesakan serta bersurai dengan tenang.

“Semua boleh balik kampung dan enjoy your (menyambut) Hari Raya dalam keadaan selamat,” katanya.


Usaha Muhyiddin jumpa pembangkang perkukuh PN: Mursyidul Am PAS

PAS tidak melihat langkah diambil Pengerusi Perikatan Nasional (PN) Tan Sri Muhyiddin Yassin, yang bertemu pemimpin pembangkang, sebagai tindakan membelakangi atau tidak lagi yakin kepada parti itu.

Sebaliknya PAS menganggap, usaha itu bertujuan memperkukuhkan lagi PN yang turut disertai parti Islam itu bersama Bersatu, Gerakan dan beberapa parti lain di Sabah, Sarawak dan Ahli Parlimen Bebas.

Mursyidul Am PAS Datuk Hashim Jasin juga tidak menolak kemungkinan pertemuan itu dibuat selepas Muhyiddin menyedari PN tidak mampu menumbangkan Barisan Nasional (BN) selepas beberapa siri pilihan raya negeri (PRN) sebelum ini.

“Kemungkinan juga selepas keputusan PRN Melaka dan Johor, dia mempunyai pandangan tertentu untuk bersama (membentuk) kerajaan. Itu terpulang kepada Bersatu.

“Macam mana pun keputusan dia, (ia) masih rahsia lagi. Kita tunggulah (butiran perjumpaan itu),” katanya memetik laporan FMT.

Mengenai pendirian PAS untuk bekerjasama dengan mana-mana parti selain rakan komponen dalam PN, beliau berkata, parti itu sentiasa terbuka untuk membentuk kerjasama demi perpaduan ummah.

“Sama ada berjaya atau tidak kita akan teruskan dengan usaha perpaduan ummah ini. Tak kisah dengan mana-mana parti janji tidak melanggar syariat Islam,” jelasnya.

Semalam, Muhyiddin sambil mengesahkan pertemuan dengan beberapa pemimpin pembangkang, termasuk Pengerusi Pejuang, Tun Dr Mahathir Mohamad menjelaskan beliau mengambil insiatif merintis kerjasama politik dengan beberapa pihak selepas didatangi pemimpin parti lain, termasuk Pejuang.

Menurutnya selepas Pilihan Raya Negeri (PRN) Johor, beliau didatangi beberapa pemimpin parti politik yang menyuarakan mengenai pembentukan kerjasama bagi mengelak pertembungan banyak penjuru.

“Selepas Pilihan Raya Negeri Johor, saya didatangi oleh beberapa orang pemimpin parti politik termasuk daripada Parti Pejuang.

“Mereka menyuarakan pandangan kepada saya bahawa lebih baik parti-parti selain Barisan Nasional merintis suatu bentuk kerjasama politik bagi mengelakkan pertembungan banyak penjuru dalam Pilihan Raya Umum ke-15 (PRU-15).

“Mereka sedar bahawa majoriti rakyat tidak menyokong Barisan Nasional (BN) yang masih terpalit dengan imej kleptokrasi. Tetapi oleh kerana berlaku pertembungan banyak penjuru antara parti-parti politik yang bertanding, undi anti-BN berpecah.

“Ini menyebabkan BN dapat memenangi Pilihan Raya Negeri Melaka dan Johor walaupun ditolak oleh majoriti rakyat,” katanya.


43 mangsa banjir Langkawi pindah ke PPS

Sekurang-kurangnya 43 mangsa banjir daripada 11 keluarga di Langkawi, dipindahkan ke sebuah pusat pemindahan sementara (PPS) di Dewan Syifa di Padang Matsirat, sejak malam tadi.

Ia susulan kediaman mereka dilanda banjir selepas hujan lebat seharian semalam.

Ketua Polis Daerah Langkawi Asisten Komisioner Shariman Ashari berkata antara kawasan yang terbabit banjir adalah Kampung Limbung Putra, Kampung Buluh Penyumpit dan Kampung Atas.

“Bagaimanapun beberapa kawasan lain di daerah ini yang turut dinaiki air akibat hujan lebat berterusan telah reda menjelang lewat petang semalam.

“Terdapat sebuah rumah di Kampung Buluh Penyumpit, Kuah terjejas akibat tanah runtuh,” katanya dalam kenyataan di sini, awal pagi tadi.

Shariman berkata, pada masa sama pihak berkuasa telah mengeluarkan notis penutupan laluan ke Gunung Raya selepas berlaku empat runtuhan tanah dan menghalang lalu lintas.

“Sehingga jam 12 tengah malam tadi, seramai 43 mangsa daripada 11 keluarga membabitkan tiga kampung dipindahkan ke PPS di Dewan Shifa Padang Matsirat.

“Kita akan terus memantau dari semasa ke semasa paras air sungai serta kawasan berpotensi untuk banjir,” katanya.


Sindir Hadi, Zahid menggelupur, kata Bersatu

Bersatu membidas Presiden UMNO, Datuk Seri Ahmad Zahid Hamidi yang mengeluarkan kenyataan agar Presiden PAS, Tan Sri Abdul Hadi Awang ‘jangan perasan’ berhubung dakwaan ditawar menyertai kerajaan perpaduan.

Ketua Penerangan Bersatu, Datuk Razali Idris menyifatkan Zahid ‘menggelupur’ kerana bimbang kedudukan UMNO terjejas dalam kerajaan perpaduan dengan kehadiran PAS.

Razali mendakwa, ‘orang tertentu’ dimaksudkan Hadi sebelum ini merujuk kepada Perdana Menteri, Datuk Seri Anwar Ibrahim.

“Saya nampak Zahid menggelupur dan gelabah selepas Anwar memberi tawaran kepada PAS. Zahid sudah boleh baca, politik Anwar di mana Umno tidak boleh dipercayai.

“Anwar tahu kerajaan perpaduan ini tidak kuat dan sebab itu ‘sentiasa jemput PAS’,” katanya, lapor FMT.

Hari ini, Zahid dilaporkan berkata tidak mengetahui soal tawaran kepada PAS itu dan menggesa agar Abdul Hadi ‘tidak perasan’.

Semalam Abdul Hadi mengesahkan terdapat beberapa individu yang menghubunginya dengan membut tawaran untuk menyertai kerajaan campuran Pakatan Harapan (PH)-UMNO diterajui Anwar.


Pelabur saman Goldman berhubung skandal bon 1MDB

Pelabur Goldman Sachs Group Inc yang menyaman bank berkenaan berhubung skandal 1MDB memohon keterangan bersumpah daripada tiga bekas pekerja bank berkenaan yang tinggal di United Kingdom (UK).

Peguam bagi pemegang saham memberitahu hakim Manhattan, Amerika Syarikat (AS) ketika memfailkan saman itu pada Isnin berkata keterangan Patrick Kidney, Toby Watson dan Cyrus Shey adalah penting kepada dakwaan utama tuntutan mahkamah bahawa Goldman Sachs mengelirukan pelabur berhubung pembabitannya dengan 1Malaysia Development Berhad (1MDB) dan ahli perniagaan dalam buruan, Low Taek Jho atau Jho Low.

Kidney, Watson dan Shey didakwa sangat mengetahui berhubung urusan bank itu dengan Jho Low dan tiga urus niaga bon di tengah-tengah skandal rasuah berjumlah AS$6.5 bilion di mana yuran dikenakan Goldman Sachs sebanyak AS$600 juta, menurut pemfailan.

Menyoal tiga lelaki itu “akan mendedahkan maklumat mengenai isu yang timbul semasa proses kelulusan bon dan amalan serta prosedur penilaian yang digunakan” oleh jawatankuasa tempat mereka berkhidmat, menurut saman itu.

Kidney yang merupakan ahli pasukan antipengubahan wang haram bank itu di London, memberi keterangan mengenai tanda-tanda amaran tentang latar belakang Jho Low dalam kes bekas jurubank Goldman Sachs yang dibicarakan berhubung skandal 1MDB, Roger Ng.

April lalu, Juri Mahkamah Persekutuan Brooklyn, New York mendapati Ng bersalah terhadap tuduhan rasuah dan pertuduhan lain berkaitan penyelewengan dana pelaburan 1MDB.

Dia berdepan hukuman penjara selama 30 tahun tetapi tempohnya mungkin lebih singkat. Ng tidak menunjukkan sebarang reaksi ketika keputusan juri membacakan, namun peguamnnya, Marc Agnifilo menundukkan kepalanya, lapor Bloomberg.

Ng bagaimanapun kekal bebas dengan bon jaminan AS$20 juta, sementara Hakim Daerah AS Margo Brodie tidak menetapkan tarikh hukuman dilaksanakan.

Pada 2020, Goldman mengakui telah berkomplot untuk melanggar undang-undang antirasuah AS, pengakuan bersalah pertama bagi firma itu, yang diasaskan pada 1869.

Bank itu membayar lebih daripada AS$2.9 bilion, penalti terbesar seumpamanya dalam sejarah AS, dan lebih daripada AS$5 bilion di seluruh dunia untuk peranannya dalam skim itu. – Agensi


China jalin kerjasama dengan Indonesia bina pusat pengeluaran vaksin

China akan terus bekerjasama dengan Indonesia dalam rantaian industri vaksin COVID-19 serta penyelidikan dan pembangunan (R&D) ubat-ubatan, bagi membantu Indonesia membina pusat pengeluaran vaksin serantau.

Menurut laporan Bernama, Presiden China, Xi Jinping berkata demikian pada Selasa menerusi perbualan telefon dengan rakan sejawatnya dari Indonesia, Joko Widodo.

Sementara itu, beliau turut menyarankan agar kedua-dua negara merealisasikan pembangunan bersama, di samping menjadi teladan dalam kerjasama pragmatik.

Usaha sama berorientasikan Inisiatif Jalur dan Laluan (BRI) perlu diintegrasikan dengan pembentukan paradigma pembangunan baharu China serta pelan pembangunan jangka panjang dan sederhana Indonesia, bagi memacu kerjasama pasca pandemik, katanya.

“Kerjasama antara dua pihak juga perlu dipergiat untuk membina landasan kereta api berkelajuan tinggi (HSR) Jakarta-Bandung yang berkualiti tinggi, di samping menjayakan program utama seperti Koridor Ekonomi Komprehensif Serantau dan “Dua Negara, Dua Taman”.

Beliau berkata, China dan Indonesia masing-masing menggalas tanggungjawab sebagai pengerusi BRICS dan Kumpulan 20 (G20) pada tahun ini.

China sedia bekerjasama dengan Indonesia dalam mengamalkan multilateralisme sebenar, melaksanakan inisiatif pembangunan global serta memelihara kepentingan negara pasaran baharu dan negara membangun.

Sementara itu, Joko Widodo berkata, Indonesia dan China telah menyaksikan peningkatan perdagangan dan pelaburan dua hala yang pesat pada tahun lepas.

Kerjasama dalam bidang perubatan turut membuahkan hasil yang memberangsangkan terutama dalam pengeluaran vaksin Covid-19 dan R&D ubat-ubatan. Kini, sebanyak 80 peratus vaksin Indonesia berasal dari China.

Indonesia bersedia memperkasa kerjasama dengan China dalam bidang ekonomi, perdagangan dan usaha melawan pandemik.

Beliau turut mengalu-alukan pelaburan syarikat China, serta menjalankan kerjasama dalam bidang teknologi tinggi dan pembangunan hijau.


95.5 peratus individu dewasa, 65.5% remaja lengkap divaksin

Lebih 50.0 juta dos vaksin telah diberikan sejak Program Imunisasi Covid-19 Kebangsaan (PICK) dilancarkan 24 Februari lalu sehingga semalam, 30 Oktober 2021, lapor Kementerian Kesihatan Malaysia (KKM), hari ini.

Daripada jumlah itu, 74.8 peratus atau 24,411,588 individu berusia 12 tahun ke atas telah melengkapkan suntikan sama ada vaksin dua dos atau vaksin dos tunggal, dan 78.1 peratus atau 25,479,010 lagi menerima sekurang-kurangnya satu dos.

Seramai 291,409 individu yang layak termasuk warga emas berusia 60 tahun ke atas serta petugas barisan hadapan, telah menerima suntikan dos penggalak.

Semalam, sebanyak 75,874 dos diberikan membabitkan 49,192 individu lengkap divaksin, 6,312 menerima sekurang-kurangnya satu dos dan 20,370 menerima dos penggalak.

Sementara itu bagi PICK Dewasa, KKM memaklumkan sehingga semalam 95.5 peratus atau 22,348,481 individu telah lengkap divaksinasi, manakala 97.7 peratus atau 22,866,371 lagi menerima sekurang-kurangnya satu dos.

Keseluruhannya lebih 45.33 juta dos diberikan kepada golongan itu, termasuk 37,507 dos yang diberikan semalam.

Bagi PICK Remaja yang dilancarkan pada 20 September lalu hingga semalam, lebih 4.67 juta dos telah diberikan membabitkan 65.5 peratus atau 2,063,107 individu berusia 12 hingga 17 tahun, telah lengkap divaksin.

Sebanyak 83.0 peratus atau 2,612,639 remaja lagi menerima sekurang-kurangnya satu dos dan 17.0 peratus lagi belum divaksin.

Semalam sebanyak 38,367 dos diberikan kepada golongan itu membabitkan 35,659 remaja lengkap divaksinasi dan 2,708 menerima sekurang-kurangnya satu dos.

Dari segi jenis vaksin yang digunakan dalam tempoh Februari hingga semalam juga, 52.1 peratus adalah daripada jenama Pfizer, Sinovac (39.3 peratus); AstraZeneca (8.0 peratus); dan vaksin dos tunggal Cansino (0.3 peratus).


‘Janji suami benar-benar ‘pulang’, saya juga hilang 14 jiran kerana Covid’

Seperti yang dijanjikan dengan penuh yakin kepada isteri dan anak-anaknya bahawa dia akan kembali, sebelum menaiki ambulans ke pusat kuarantin Covid-19 di Kulim, Ismail Putih benar-benar ‘pulang’ tetapi kembalinya dalam keadaan berbeza.

“Jangan lupa, hari kelima jemput ayah balik, masa tu mesti dah lega,” pesan Ismail kepada anak-anaknya pada 30 Mei laku sebelum menaiki ambulans di rumahnya di Taman Mahsuri, Jitra, Kedah.

Seperti yang beliau janjikan, Ismail, 63, benar-benar ‘pulang’ pada hari kelima, dan tatkala mengimbas detik itu, isterinya Fadzilah Kassim, 57, berkata kali terakhir bertentang mata dengan buah hatinya itu, arwah cukup ceria walaupun ‘sakit’.

“Hari tu, sebelum pergi ke pusat kuarantin, arwah sempat bergurau dengan anak-anak dan siap buat video rakamkan perjalanannya ke pusat kuarantin,” katanya.

Fadzilah berkata, dia serta tiga anaknya turut disahkan positif Covid-19 dan wabak itu bukan sahaja menyebabkannya kehilangan tulang belakang keluarga, malah 14 jiran yang tinggal di kawasan perumahan sama turut ‘dirampas’, dalam tempoh hanya kira-kira dua minggu.

“Saya kenal mereka semua, kebanyakan dah tua, tapi ada juga yang muda… cepatnya ya Allah, sebaik tiba di Kulim, saya diberitahu keadaan suami terus kritikal dan dia dibawa ke Hospital Kulim dan terus ‘ditidurkan’, pada 4 Jun tepat jam 12 tengah hari, dia dah tak ada.

“Tapi saya rasa macam dia masih ada, sebab masa pergi dia nampak sihat macam biasa, dia cuma ada kencing manis, umur memang dah 60 lebih, tapi dia masih aktif, fit dan ‘handsome’, sekarang rasa macam dia masih dirawat di wad, tak boleh balik lagi,” kata Fadzilah cuba menutup duka di hatinya.

Memetik laporan Bernama Fadzilah berkata beliau masih cuba menerima kenyataan dan bersyukur kerana mendapat sokongan yang kuat daripada ahli keluarga serta rakan-rakan, yang tidak jemu bertanya khabarnya dan anak-anak.

“Arwah dikenali ramai sebab dia bekas pegawai kepada wakil rakyat di kawasan kami, arwah selalu turun bersama untuk tengok masalah dan bantu bagi sumbangan kepada masyarakat, jadi ramai yang kenal arwah, ambil berat anjurkan bacaan Yassin serta tahlil untuk arwah,” katanya.

Sementara itu seorang guru Muhammad Fadlan Aiman Mhd Fadzy, 28, pula berkata, mendapat berita seorang demi seorang jirannya dijemput Ilahi bukannya suatu perkara yang menyenangkan, malah pengalaman itu menyebabkan kedua orang tuanya trauma dan dirundung kesedihan yang teramat.

“Seramai 15 orang jiran kami meninggal dunia disebabkan Covid-19, kebanyakannya adalah kawan rapat mak dan ayah, saya juga kenal mereka sejak kecil, sebab itu mak dan ayah terlalu sedih dengan apa yang terjadi.

“Esok tamat PKPD (Perintah Kawalan Pergerakan Diperketatkan), tapi mak pesan dekat kakak jangan balik rumah tiga bulan, padahal kakak duduk dekat taman kami saja. Mak terlalu trauma, dia tak mahu ambil risiko benarkan anak cucu datang,” katanya yang juga terbabit dalam kluster Dah Mahsuri.

Mengimbas sebelum ini, ibu serta ayahnya mula mendapat simptom Covid-19, Muhammad Fadlan berkata ibunya Azizah Abdullah, 62, mula demam pada hari raya pertama (13 Mei), diikuti ayahnya Mhd Fadzy Ismail, 66, pada raya ketiga dan akhirnya dirinya turut demam.

“Saya dihantar ke pusat kuarantin di Sungai Petani, emak ke Kulim dan ayah ke Hospital Kuala Nerang kerana paras oksigennya rendah. Kami tak tahu siapa yang dijangkiti dulu, sebab ayah dan mak memang jemaah surau di taman ni, saya pun selalu ke surau,” katanya.

Muhammad Fadlan berkata perit akibat diserang Covid-19 sukar untuk diceritakan, namun dia bersyukur kerana dia dan keluarganya berjaya mengharungi dugaan itu.

“Saya bersimpati dengan rakan-rakan yang kehilangan ahli keluarga, salah seorang rakan saya yang tinggal berdekatan rumah kami, kehilangan ayah dan datuk sekali gus, sangat menyedihkan,” katanya.

Semalam, Pengerusi Jawatankuasa Kesihatan dan Kerajaan Tempatan negeri Datuk Dr Mohd Hayati Othman mengesahkan, seramai 15 jemaah masjid di Taman Mahsuri, yang positif Covid-19 meninggal dunia dalam tempoh dua minggu lepas.

Beliau dipetik sebagai berkata, perkara itu dimaklumkan oleh Jabatan Kesihatan Negeri (JKN) Kedah dan wabak itu dikesan mula menjangkiti jemaah masjid terbabit sejak Mei, hingga tercetusnya kluster Dah Mahsuri, membawa pelaksanaan PKPD di Taman Mahsuri di sini, sejak 18 Mei lalu, dan akan berakhir esok.


Covid-19: Kes di Indonesia terus naik, pakar gesa ‘total lockdown’

Indonesia hari ini melaporkan 20,694 jangkitan baharu Covid-19 menjadikan jumlah keseluruhan sejak kes bula dikesan pada Mac tahun lalu kepada 2,135,998.

Sebanyak 423 lagi kematian dilaporkan menjadikan keseluruhannya 57,561 kes, kata Kementerian Kesihatan Republik Indonesia hari ini.

Mengikut data yang dikeluarkan sebanyak 1,859,961 pesakit telah sembuh menjadikan mereka yang masih dirawat di seluruh hospital di negara itu kepada 276,037 individu.

Dalam tempoh 24 jam lalu, Jakarta melaporkan 8,348 kes baharu diikuti Jawa Barat (4,771); Jawa Tengah (2,143); Jawa Timur (1,081); dan Yogyakarta (859).

Peningkatan kes yang berlaku di Indonesia sekarang ini adalah susulan pergerakan rakyat negara itu ketika cuti sambutan Aidilfitri Mei lalu serta penularan virus yang membimbangkan (VOC) – Varian Delta dan Alpha, dua varian yang bermutasi paling cepat merebak dan mudah menjangkiti.

Semalam, jurucakap pasukan khas Covid-19 Indonesia, Siti Nadia Tarmizi berkata pihaknya menjangkakan kes positif Covid-19 akan meningkat dan kemuncaknya diramalkan dua atau tiga minggu lagi.

Sementara itu, pakar epidemiologi dari Australia Griffith University, Dicky Budiman, berpendapat bahawa penutupan penuh atau ‘total lockdown’ adalah pilihan terbaik untuk membendung kes Covid-19 yang sedang mencanak naik, terutama di Jakarta.

Dicky, bagaimanapun berkata penutupan itu tidak boleh dilakukan di ibu kota sahaja.

“Ini kerana peningkatan kes berlaku di semua wilayah, tidak hanya di Jakarta, tetapi di Jawa,” katanya.

Menyifatkan bulan ini adalah yang terburuk bagi Indonesia, beliau berkta pandemik semakin teruk sehingga virus Covid-19 kini menjangkiti kumpulan rentan dan berisiko tinggi, baik dari segi usia, atau faktor risiko lain.

Beliau menyarankan majikan sektor swasta membenarkan 100 peratus kakitangan bekerja dari rumah selama dua minggu akan datang untuk mengekang penularan Covid-19 secara signifikan kerana pergerakan masyarakat akan terbatas.

“Kemudian kita boleh menilainya setelah dua minggu. Ini mesti dilakukan jika pemerintah serius dalam menangani wabak tersebut. Tetapi ia harus dilakukan di seluruh Jawa bukan hanya di Jakarta,” katanya.

Berdasarkan kepada data yang dikeluarkan, Dicky menganggap pandemik Covid-19 di Indonesia sekarang ini sebagai sesuatu yang luar biasa.

“Untuk mengatasinya, maka usaha yang luar biasa diperlukan,” katanya yang mengkritik strategi komunikasi kerajaan menyebabkan masyarakat keliru.

Beliau merujuk kepada langkah kerajaan menguatkuasakan larangan Covid-19, tetapi pada masa sama membenarkan orang ramai bergerak.

“Akibatnya, orang ramai tidak tahu dan tidak mengalami situasi semasa Covid-19 yang semakin parah,” katanya. – Agensi


Tindakan akan diambil terhadap ADUN UMNO sertai program PN: Zahid

Tindakan tegas bakal diambil terhadap Ahli Dewan Undangan Negeri (ADUN) UMNO yang menghadiri program anjuran Perikatan Nasional (PN) di Johor pada Ahad, kata Datuk Seri Ahmad Zahid Hamidi.

Presiden UMNO itu berkata menerima laporan berhubung ADUN UMNO yang berada semasa program PN dan sesuatu akan dilakukan, tetapi tidak dinyatakan secara terperinci berhubung langkah yang akan diambil terhadap individu tersebut.

“Saya akan terima laporan itu dan kita akan lakukan sesuatu,” katanya dipetik laporan BH.

Perkara itu merujuk tindakan ADUN Rembia, Melaka, Datuk Muhammad Jailani Khamis yang hadir pada majlis pengumuman calon PN bagi Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram di Bakri, Johor.

Terdahulu, Muhammad Jailani mempertahan tindakannya itu dengan menegaskan kehadiran beliau di majlis berkenaan adalah bukan atas kapasiti sebagai ADUN UMNO.

Katanya, kehadirannya itu bagi mewakili badan bukan kerajaan (NGO), Muafakat Nasional (MN) yang diterajui bekas Setiausaha Agung Barisan Nasional (BN) Tan Sri Annuar Musa.

“Saya mewakili Annuar (di sini) kerana MN berpegang teguh dengan kepercayaan kepada perpaduan ummah.

“Kebetulan, semangat yang sama dikongsi oleh PN. Kami percaya perpaduan ini tidak mati dan kami tidak bermusuhan dengan mana-mana parti politik,” katanya seperti dipetik dari sebuah laporan media.


Derita kanser hati, bekas ketua perisik Hasanah meninggal dunia

Bekas ketua perisik, Datuk Hasanah Ab Hamid yang didakwa kemudian dibebaskan atas pertuduhan penglibatannya dalam skandal 1Malaysia Development Berhad (1MDB) meninggal dunia hari ini pada usia 66 tahun.

Menantunya, Khairil Qaiyum Aisha mengesahkan perkara itu dan berkata allahyarham meninggal dunia sebelum waktu solat Jumaat hari ini di kediamannya di Desa Pinggiran Putra akibat kanser hati.

“Beliau disahkan menghidap kanser hati sejak September tahun lalu,” katanya, lapor FMT.

Jenazah dikebumikan di Pusara Taman Raudhatul Jannah Kajang.

Sebelum ini, Hasanah yang merupakan bekas ketua pengarah Pertubuhan Perisikan Luar Malaysia (MEIO) didakwa mengikut Seksyen 409 Kanun Keseksaan pada 25 Oktober 2018 yang memperuntukkan hukuman penjara sehingga 20 tahun, sebat dan denda jika sabit kesalahan.

Pada Ogos tahun lalu, Mahkamah Tinggi membebaskan sepenuhnya Hasanah daripada pertuduhan membabitkan RM50.4 juta dalam perbicaraan pecah amanah.

Pihak pendakwaan tidak dapat membuktikan beliau menyalahgunakan dana dimaksudkan untuk kerajaan yang diterimanya atas kapasiti beliau sebagai ketua pengarah Bahagian Penyelidikan Jabatan Perdana Menteri.

Hasanah dikenali pada 2018 apabila suratnya kepada pengarah Agensi Perisikan Pusat (CIA) AS ketika itu, Gina Haspel dibocorkan kepada umum.

Dalam surat yang dihantar seminggu sebelum Pilihan Raya Umum ke-14 pada Mei 2018, beliau memohon sokongan AS bagi kerajaan Barisan Nasional yang sedang berkuasa.

Surat itu disahkan tulen tetapi Hasanah berhujah memandangkan ia diklasifikasikan di bawah Akta Rahsia Rasmi, ia tidak sepatutnya dibocorkan.

Hasanah berkata menjadi rutin bagi pengarah agensi perisikan Malaysia bertukar-tukar pandangan dan mengukuhkan hubungan serta kepercayaan, termasuk dengan CIA.


Perlumbaan F1 diteruskan di Jeddah

Formula Satu berkata perlumbaan di Jeddah, Arab Saudi akan diteruskan seperti yang dijadualkan hujung minggu ini walaupun bandar pelabuhan itu berdepan serangan oleh pengganas Syiah Houthi Yaman.

Pengumuman itu dibuat sehari selepas Houthi menyerang depoh minyak yang terletak kira-kira 11 kilometer dari litar F1. Semua 20 pemandu bertemu beberapa kali pada malam Jumaat dalam perbincangan yang berlangsung hingga jam 2 pagi untuk membincangkan kebimbangan keselamatan.

“Formula 1 dan (badan induk) FIA mengesahkan bahawa selepas perbincangan dengan semua pasukan dan pemandu, Grand Prix Arab Saudi Formula 1 FIA 2022 akan diteruskan seperti yang dijadualkan.

“Berikutan insiden yang dilaporkan berlaku di Jeddah pada Jumaat, terdapat perbincangan yang meluas antara semua pihak berkepentingan, pihak berkuasa kerajaan Arab Saudi dan agensi keselamatan yang telah memberi jaminan penuh dan terperinci bahawa acara itu selamat,” kata F1 dalam satu kenyataan pada Sabtu.

F1 menambah bahawa ia telah dipersetujui “dengan semua pihak berkepentingan untuk mengekalkan dialog yang jelas dan terbuka sepanjang acara dan untuk masa depan.”

Terdapat sesi latihan ketiga dan terakhir pada Sabtu yang dijadualkan bermula jam 5 petang.

Depoh minyak Jeddah terbakar apabila diserang semasa sesi latihan pertama perlumbaan pada Jumaat. Ia menyebabkan kebakaran besar hingga pemandu mengadakan perbincangan luar biasa mengenai kehadiran F1 di Arab Saudi.

Pemandu Formula Satu pada Sabtu berkata mereka akan berlumba selepas perbincangan panjang dan jaminan daripada menteri kerajaan Arab Saudi bahawa keselamatan dipertingkatkan secara maksimum susulan serangan ke atas kemudahan minyak berhampiran litar Jeddah.

Semalam, kebakaran besar dilaporkan di sebuah depot minyak Aramco Arab Saudi di Jeddah, kira-kira 86 kilometer dari Tanah Suci Makkah, semalam, dengan pengganas Syiah Houthi mengaku melancarkan serangan roket dan dron.

Media kerajaan Arab Saudi pada Jumaat melaporkan rentetan serangan dron dan roket oleh pengganas Houthi yang disokong Iran di Yaman dan kepulan asap hitam yang besar dilihat di Jeddah yang bakal menjadi tuan rumah Formula Satu pada Ahad. – Agensi


Kabinet setuju pengeluar arak kekalkan nama Timah, kata Menteri

Pengeluar arak jenama tempatan dibenarkan untuk mengekalkan nama arak mereka, Timah walaupun dikritik banyak pihak kerana kontroversi nama tersebut.

Perkara itu disahkan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi yang berkata Kabinet bersetuju untuk membenarkan syarikat pengeluar arak tersebut mengekalkan nama jenama tersebut, bagaimanapun tidak menjelaskan lanjut berhubung keputusan tersebut.

“Saya berjumpa dengan pengeluar alkohol terbabit dan berbincang mengenai cara menyelesaikan isu ini.

“Saya kemudian membentangkan cadangan syarikat itu kepada Kabinet dan Kabinet bersetuju dengannya,” katanya dipetik laporan media akhbar Sin Chew Daily.

Bagaimanapun, pengeluar arak itu, Winepak Corporation Sdn Bhd dikehendaki menyertakan label tambahan pada botolnya bagi menjelaskan nama Timah merujuk kepada bijih timah dan bukannya menyerupai nama sesiapa.

Sementara itu, sebuah portal media FMT berkata Pengarah Winepak Kenny Yeo mengesahkan perkara berkenaan sambil menambah ia dipersetujui ketika mesyuarat Kabinet minggu ini.

Namun, beliau enggan mengulas lanjut.

Isu arak jenama menjadi kontroversi selepas label arak berkenaan menyerupai lelaki berjanggut dan memakai penutup kepala, seolah-olah lelaki Islam memakai kopiah.

Warganet turut mempersoalkan nama Timah yang dikatakan ringkasan bagi nama Fatimah, anak kepada Nabi Muhammad.

Pengurusan Winepak dalam kenyataan di Facebook menjelaskan beberapa kekeliruan di sebalik penggunaan nama Timah bagi arak keluaran mereka.

Katanya, nama jenama itu merujuk kepada logam timah bersempena industri perlombongan bijih timah ketika Tanah Melayu ditadbir oleh British.

Gambar lelaki berjanggut dengan penutup kepala pula adalah Kapten Speedy, yang memperkenalkan budaya minum wiski pada zaman itu.

Akhir bulan lalu, Winepak bersetuju mempertimbangkan untuk menukar imej pada botol yang didakwa pengkritik sebagai menghina atau mengelirukan umat Islam.


Hukum berurus niaga dengan syarikat yang dimiliki oleh non-muslim

Keputusan Mesyuarat

Jawatankuasa Fatwa Negeri Perlis Kali Ke-52/2021
19-20 Mac 2021/6-7 Sya’ban 1442

1. Hukum bermuamalah dengan non-muslim termasuk menjual produk mereka adalah harus, tertakluk kepada beberapa garis panduan seperti berikut :

a) Barang, produk atau perkhidmatan adalah halal.

b) Program perniagaan tidak mengandungi unsur gharar, penipuan, riba dan perkara-perkara yang menyalahi syarak.

c) Perniagaan tersebut tidak menyumbang secara terang, nyata dan langsung kepada permusuhan terhadap umat Islam, pengukuhan kepercayaan selain dari akidah Islam dan penyebaran agama bukan Islam dalam kalangan umat Islam.

2. Perlu diketahui, sesuatu perniagaan yang sah dari segi akad boleh menjadi haram disebabkan perkara lain seperti jual-beli yang membantu kepada kemungkaran. Dari segi perniagaan adalah sah, namun dari segi kesan sampingan adalah haram.

3. Dalam masa yang sama, umat Islam digalakkan untuk memajukan diri mereka di dalam dunia perniagaan dengan menghasilkan produk dan perkhidmatan yang berkualiti dan tolong menolong antara satu dengan yang lain.

(Diperakukan dalam Mesyuarat Majlis Agama Islam dan Adat Istiadat Melayu Perlis Bil 2/2021 pada 22 Mac 2021)


6,999 positif hari ini, turun sebanyak 2,021 kes

Negara mencatatkan 6,999 kes baharu jangkitan Covid-19 hari ini, turun sebanyak 2,021 berbanding 9,020 kes yang direkodkan pada Sabtu, kata Ketua Pengarah Kesihatan, Tan Sri Dr Noor Hisham Abdullah.

Selangor kekal di atas dengan mencatat 2,477 kes diikuti Kuala Lumpur (616 kes), Kelantan (612 kes), dan Negeri Sembilan (468 kes).

Berikut adalah pecahan kes mengikut negeri:

Selangor : 2,477 kes
Sabah : 190 kes
WPKL : 616 kes
Johor : 433 kes
Sarawak : 513 kes
Pulau Pinang : 248 kes
Kelantan : 612 kes
Negeri Sembilan : 468 kes
Perak : 212 kes
Kedah : 422 kes
Melaka : 202 kes
Pahang : 239 kes
Terengganu : 214 kes
WP Labuan : 133 kes
WP Putrajaya : 13 kes
Perlis : 7 kes

BERITA LANJUT MENYUSUL


Taiwan berdepan penularan Covid-19 terburuk setakat ini

Taiwan kini sedang berdepan penularan wabak Covid-19 yang paling buruk sejak permulaan wabak di negara kepulauan tersebut.

Kerajaannya melaporkan lebih 11,000 kes baharu dikesan pada Khamis.

Menteri Kesihatannya, Chen Shih-chung, semasa taklimat Pusat Bilik Gerakan Utama Epidemik memberitahu sudah mengesan 11,353 kes baharu Covid-19 dengan dua kes kematian baharu.

Kebanyakan 858 kes kematian Covid-19 di Taiwan disumbang semasa musim panas tahun lalu.

Taiwan mengekalkan kawalan sempadan yang ketat dan pelawat diwajibkan menjalani kuarantin dua minggu semasa ketibaan.

Pihak berkuasa mengumumkan pada April tidak akan lagi mengekalkan polisi “sifar Covid”.

Sebaliknya, orang ramai diminta untuk menjalani kuarantin di rumah jika disahkan positif, melainkan mereka menunjukkan gejala sederhana sehingga teruk.

Selain itu, pemakaian topeng tidak diwajibkan di dalam dan di luar rumah tetapi penutup muka diwajibkan dalam pengangkutan awam dan di kedai serta teater.

Penduduk Taiwan setakat ini masih terdapat kira-kira lima juta orang belum diberi vaksin sepenuhnya.


7 kematian, kes aktif melonjak

Seramai tujuh pesakit, termasuk dua yang belum sempat mendapat rawatan di hospita atau kes BID, meninggal dunia akibat komplikasi Covid-19 dalam tempoh 24 jam semalam, lapor Kementerian Kesihatan (KKM).

Ini menjadikan jumlah terkumpul kematian akibat Covid-19 sejak awal 2020 lalu kepada 31,992 kes, termasuk 6,449 kes BID, menurut statistik yang dikemas kini dalam laman sesawang Covidnow tengah malam tadi.

Kelantan dan Pahang masing-masing mencatat dua kematian, diikuti masing-masing satu di Johor, Negeri Sembilan dan Terengganu.

Jumlah keseluruhan kematian akibat Covid-19 di Kelantan kini mencecah 1,280 kes, diikuti Pahang (808); Johor (3,920); Negeri Sembilan (1,336); dan Terengganu (758).

Sehingga semalam negara mencatat 2,882,060 kumulatif kes positif, dengan 2,790,386 atau 96.8 peratus pesakit telah sembuh dan 59,685 kes masih aktif, bertambah 2,533 kes berbanding pada Selasa.

Daripada jumlah kes aktif itu, seramai 52,207 pesakit menjalani kuarantin di rumah; PKRC (4,212); hospital (3,154); dan 112 pesakit dirawat di unit rawatan rapi, dengan 54 daripadanya memerlukan alat bantuan pernafasan.

Sejak 24 Februari tahun lalu hingga semalam, seramai 25,714,709 atau 78.7 peratus daripada populasi Malaysia, termasuk rakyat asing, telah lengkap menerima vaksin Covid-19 masing-masing.

Seramai 26,070,519 atau 79.8 peratus lagi menerima sekurang-kurangnya satu dos, dan 12,055,099 atau 36.9 peratus individu lagi menerima dos penggalak.


15 kereta rosak akibat ribut di Teluk Intan

Sekurang-kurangnya 15 kereta dilaporkan rosak akibat dihempap bumbung bangunan yang roboh dalam kejadian ribut di kawasan parkir, Jabatan Pesakit Luar Hospital Teluk Intan, kira-kira 90 kilometer dari sini, petang tadi.

Ketua Polis Daerah Hilir Perak, Asisten Komisioner Ahmad Adnan Basri berkata, tiada kemalangan jiwa dilaporkan dalam kejadian yang berlaku kira-kira jam 4.20 petang itu.

“Kejadian itu menyebabkan kerosakan seperti pecah cermin hadapan kereta serta kesan kemek di bahagian bonet beberapa kereta berkenaan.

“Bumbung sepanjang 30 meter telah roboh dilanda ribut kencang ketika hujan lebat. Pihak Hospital Teluk Intan telah mengambil tindakan susulan untuk membersihkan kawasan parkir berkenaan,” katanya dalam satu kenyataan hari ini.

Beberapa gambar menunjukkan runtuhan bumbung berkenaan yang menghempap beberapa kenderaan yang diparkir di tempat kejadian juga tular di laman media sosial.


PRN Johor: Boleh kempen hingga 12 malam

Suruhanjaya Pilihan Raya (SPR) membuat sedikit perubahan terhadap prosedur operasi standard (SOP) kempen Pilihan Raya Negeri (PRN) Johor, dengan membenarkan ceramah diadakan sehingga jam 12 malam, berkuat kuasa serta-merta.

Dalam kenyataan hari ini SPR berkata ceramah, syarahan dan kempen juga kini boleh diadakan di dalam dan di pekarangan pejabat parti serta bilik gerakan parti yang rasmi.

Ini adalah antara kelonggaran baharu yang diberikan SPR bagi pilihan raya negeri itu.

Menurut kenyataan itu, ceramah sepanjang kempen juga dibenarkan sehingga jam 12 tengah malam, berkuat kuasa serta-merta berbanding hanya sehingga jam 10 malam sebelum ini.

SPR menjelaskan kelonggaran itu dibuat berdasarkan cadangan pindaan dan pandangan daripada Kementerian Kesihatan (KKM) serta Majlis Keselamatan Negara (MKN).

“Jumlah kehadiran ceramah, syarahan, kempen tidak melebihi 100 orang atau 50 peratus kapasiti ruang mengikut mana yang terendah, bagi memastikan penjarakan fizikal sekurang-kurangnya satu meter antara satu sama lain dan memakai pelitup muka.

“Jumlah itu, termasuk penganjur, urus setia, penceramah dan peserta. Ceramah, syarahan yang diadakan tidak boleh melebihi jam 12 tengah malam. Ceramah, syarahan di premis yang terbuka atau tempat umum, tidak dibenarkan,” kata SPR.

Sebelum ini, SPR menggariskan bahawa penganjuran ceramah, syarahan atau kempen hanya terhad bilik gerakan parti sehingga jam 10 malam.

Susulan perubahan itu, SPR berkata, pindaan dan tambahan pada SOP Pencegahan Covid-19 bagi pelaksanaan PRN Johor akan berkuat kuasa serta-merta.

“SPR berharap semua pihak mematuhi undang-undang, peraturan dan etika kempen pilihan raya serta garis panduan pencegahan Covid-19.

“Ini bagi memastikan kelancaran proses pilihan raya dan tidak menggugat ketenteraman serta keselamatan awam. Makluman berkenaan pindaan dan tambahan SOP Pencegahan Covid-19 boleh dirujuk menerusi portal spr.gov.my,” katanya.


Lima penjuru di DUN Tioman

Kerusi Dewan Undangan Negeri (DUN) Tioman menyaksikan pertandingan lima penjuru pada Pilihan Raya Umum Ke-15 (PRU-15) yang diadakan semula 7 Disember ini susulan kematian calon daripada Perikatan Nasional (PN) pada Sabtu lalu.

Pertandingan membabitkan empat calon yang disahkan layak bertanding 5 November lalu serta calon baharu mewakili PN, Nor Idayu Hashim.

Pengumuman lima calon itu dibuat Pegawai Pengurus Pilihan Raya DUN Tioman, Datuk Ahmad Nasim Mohd Sidek, setelah selesai penamaan calon hari ini.

PN mencalonkan Nor Idayu, 35, menggantikan Md Yunus Ramli yang meninggal dunia di Hospital Rompin akibat komplikasi jantung pada 19 November lalu.

Calon lain membabitkan penyandang DUN Tioman, Datuk Seri Johari Hussain mewakili Barisan Nasional (BN), Sulaiman Bakar (Bebas), Osman A Bakar daripada Parti Pejuang Tanah Air (Pejuang) dan Mohd Fadzli Mohd. Ramly, Pakatan Harapan (PH).

Mohd Johari menyandang kerusi DUN Tioman sejak 2008 dan menang dengan majoriti 1,280 undi dalam pertandingan empat penjuru pada PRU-14.

DUN Tioman mempunyai 28,465 pengundi termasuk 262 pengundi awal dan tiga pengundi pos.

Suruhanjaya Pilihan Raya (SPR) menetapkan 3 Disember untuk undi awal dan pengundian pula 7 Disember.

Kerusi DUN Tioman turut menjadi tumpuan selepas keputusan PRU15 lalu menyaksikan kerajaan negeri tergantung kerana tiada parti bertanding mendapat majoriti mudah untuk membentuk kerajaan.

Pada PRU-15 Sabtu lalu, Perikatan Nasional menang 17 kerusi; BN (16) dan PH (lapan).


Bicara pinda audit 1MDB ditangguh selepas peguam Najib demam

Mahkamah Tinggi Kuala Lumpur hari ini menangguhkan perbicaraan kes pinda audit 1Malaysia Development Berhad (1MDB) selepas peguam Datuk Seri Najib Razak demam dan mengalami sakit tekak.

Peguam bekas Perdana Menteri, Tan Sri Muhammad Shafee Abdullah tidak dapat hadir ke mahkamah selepas suaranya serak kerana demam dan perbicaraan yang sepatutnya berlangsung hari ini dilapangkan.

“Shafee mengalami demam panas dan sakit tekak. Apabila dia (Shafee) menelefon (saya awal pagi ini untuk memaklumkan tentang perkara ini), dia kedengaran seperti Sean Connery,” kata peguam bela Najib, Rahmat Hazlan.

Tiada bantahan dibuat oleh Timbalan Pendakwa Raya Ahmad Akram Gharib berhubung permohonan untuk menangguhkan perbicaraan hari ini dan bakal disambung semula pada Jumaat ini.

Hakim perbicaraan Mohamed Zaini Mazlan juga membenarkan permohonan mengosongkan perbicaraan.

Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Sementara itu, bekas Ketua Pegawai Eksekutif 1MDBArul Kanda Kandasamy, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Persekutuan, Wilayah Persekutuan Putrajaya antara 22 dan 26 Feb 2016.

Kedua-dua mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Dakwaan menghasut: Mahkamah batal saman terhadap Presiden PAS

Mahkamah Tinggi Kuala Lumpur membenarkan permohonan Presiden PAS, Datuk Seri Abdul Hadi Awang untuk membatalkan saman difailkan dua rakyat Sabah berhubung kenyataan beliau yang didakwa menghasut penganut Kristian dan disiarkan akhbar Harakah, lima tahun lalu.

Hakim Datuk Akhtar Tahir dalam penghakimannya membenarkan permohonan Abdul Hadi untuk membatalkan saman yang difailkan oleh Maklin Masiau dan Lawrence Jomiji Kinsil @ Maximilhian selaku plaintif pertama dan kedua dan berkata bahawa saman itu tidak mempunyai locus standi, remeh dan penyalahgunaan proses mahkamah.

“Ketika saya meneliti keseluruhan saman itu, sebenarnya jika ada pihak yang hendak dipersalahkan kerana kecenderungan menghasut adalah plaintif sendiri. Mereka (plaintif) telah membangkitkan semula perkara yang berlaku pada 2016 dan menjadikan ia sebagai isu baharu.

“Oleh demkian, saya membenarkan permohonan defendan (Abdul Hadi) untuk membatalkan saman pemula itu kerana ia remeh dan menyalahgunakan proses mahkamah,” kata hakim.

Memetik laporan Bernama hari ini, hakim juga memerintahkan setiap plaintif membayar kos tindakan RM50,000 kepada defendan.


Dewan Rakyat luluskan dua RUU berkaitan mahkamah

Dewan Rakyat hari ini meluluskan Rang Undang-undang Mahkamah Kehakiman (Pindaan) 2022 dan Rang Undang-undang Kanun Tatacara Jenayah (Pindaan) 2022.

Rang Undang-undang Mahkamah Kehakiman (Pindaan) 2022 diluluskan selepas dibahas tujuh Ahli Parlimen, manakala Rang Undang-undang Kanun Tatacara Jenayah (Pindaan) 2022 diluluskan selepas lapan Ahli Parlimen berbahas, lapor Bernama.

Kedua-dua rang undang-undang itu dibentang Timbalan Menteri di Jabatan Perdana Menteri (Undang-undang dan Parlimen) Datuk Mas Ermieyati Samsudin.

Berdasarkan rang undang-undang itu, pindaan pada Akta Mahkamah Kehakiman 1964 (Akta 91) melibatkan penyediaan dokumen dan rekod rayuan bebas kertas dalam prosiding perbicaraan rayuan jenayah, serta mengehadkan rayuan untuk kes-kes interlokutori sivil.

Mas Ermieyati ketika membentangkan rang undang-undang bagi bacaan kali kedua berkata cadangan pindaan itu, tidak melupuskan hak pihak-pihak untuk merayu dan didengar.

“Ini kerana mereka masih mempunyai ruang menghujahkan kes dalam perbicaraan penuh dan mahkamah akan memberikan penghakiman berdasarkan merit sesuatu kes. Akses kepada keadilan masih kekal dan tidak terjejas.

“Pindaan ini memperlihatkan hanya kes yang mempunyai merit akan didengar di Mahkamah Rayuan, dan menjadikan pentadbiran kehakiman lebih efektif dan masa serta kos pihak terlibat dapat dijimatkan tanpa menjejaskan keadilan dan hak mana-mana pihak,” katanya.

Rang undang-undang itu juga membolehkan cara alternatif kepada pihak terlibat berkaitan serahan rekod dan dokumen berkaitan rayuan jenayah secara dalam talian, termasuk serahan Notis Rayuan dan dokumen lain berkaitan prosiding rayuan.

Bagi Rang Undang-undang Kanun Tatacara Jenayah (Pindaan) 2022, Mas Ermieyati berkata pindaan dibuat susulan daripada pindaan Rang Undang-undang Mahkamah Kehakiman (Pindaan) 2022, yang melibatkan penyediaan dokumen dan rekod rayuan bebas kertas dalam prosiding perbicaraan rayuan jenayah.

Katanya pindaan itu bertujuan memperluas cara penyampaian suatu salinan bertandatangan alasan keputusan dengan menghantar salinan itu ke alamat elektronik perayu atau peguam perayu, sebagai tambahan kepada amalan sedia ada.

“Bagi Orang Kena Tuduh (OKT) yang tidak diwakili peguam, perayu di penjara atau tiada kemudahan internet, tidak terjejas kerana pindaan itu hanya menambah cara penyerahan secara elektronik dan cara sedia ada (serahan fizikal) masih dilaksanakan,” katanya ketika menggulung perbahasan rang undang-undang itu.

Persidangan dewan bersambung esok.